Kien hemm ukoll sensar ieħor?

Il-possibilità li Chris Cardona seta' kien imdaħħal fil-qtil ta' Daphne Caruana Galizia reġgħet feġġet wara li din il-ġimgħa Melvyn Theuma wieġeb għall-mistoqsijiet li sarulu fil-qorti.

Jason Azzopardi, li fil-qorti qed jidher parte civile għall-familja ta' Daphne Caruana Galizia, nhar it-Tnejn staqsa lil Melvyn Theuma jekk qattx kien sema' bi ħlas li kien għamel Chris Cardona lil Alfred Degiorgio magħruf bħala 'l-Fulu'.

Melvyn Theuma wieġeb li din l-istorja kien semagħha.

Theuma xehed li din l-istorja kien qalhielu Mario Degiorgio li jiġi ħu Ġorġ 'iċ-Ċiniz' u ħu Alfred 'il-Fulu' Degiorgio li ilhom il-ħabs jistennew li jgħaddu ġuri mill-4 ta' Diċembru 2017 mixlijin bil-qtil ta' Daphne Caruana Galizia.

Melvyn Theuma xehed li Mario Degiorgio kien qallu li Chris Cardona kien ħallas €350,000 lil ħuħ Alfred Degiorgio biex joqtol lil Daphne u, biex għamel dan, inqeda' b'intermedjarju.

Jason Azzopardi staqsa lil Theuma jekk Mario Degiorgio qattx semma' min hu dan l-intermedjarju.

Theuma wieġeb li dan l-intermedjarju kien issemma' min hu u seta' jiftakar li ismu jibda' bil-"B".

Jason Azzopardi staqsa lil Melvyn Theuma jekk setax jiftakar lil Mario Degiorgio jsemmi l-isem ta' Anthony Chetcuti, magħruf bħala Toni l-Biglee.

Melvyn Theuma wieġeb li ma jistax jeskludi li kien issemma', iżda ma setax ikun ċert.

Min hu dan Anthony Chetcuti, li huwa magħruf ukoll bħala Toni l-Biglee?

L-informazzjoni li ġejja ġbartha mingħand diversi għejjun u ma jfissirx li din l-informazzjoni twassal għall-konklużjoni li Anthony Chetcuti kien parti mill-konfoffa li wasslet għad-delitt.

Provi bħal dawn, jekk jeżistu, jkun jeħtieġ li jgħaddu mill-għarbiel tal-qorti.

Anthony Chetcuti kien ingħaqad mal-korp tal-pulizija wara li l-PN tela' fil-gvern fl-1987 u kien membru tas- Special Assignment Group , li huwa sinjal li kellu simpatiji politiċi ma' dan il-partit.

L-SAG kienet inħolqot fi sforz biex titnaqqas l-influwenza tal-pulizija li dak iż-żmien kellhom simpatija sproporzjonata mal-Partit Laburista u li kienu ntużaw biex iservu ta' staffa għar-reġim Laburista fis-snin tmenin.

Snin li fihom twettqet vjolenza bil-barka tal-istat, inkluż qtil politiku fl-uffiċċju ta' dak li kien il-Kummissarju tal-Pulizija fil-Kwartier Ġenerali tal-Furjana.

Madankollu jidher li, wara li għaddew is-snin, il-karriera fil-pulizija ta' Chetcuti kienet waslet fi tmiemha u kien wasal fi tmiemu wkoll l-appoġġ tiegħu lill-PN.

Huwa telaq mill-korp u qabel l-elezzjoni tal-2013 sar ħabib ma' Chris Cardona.

Fis-snin ta' qabel l-elezzjoni u minn dakinhar 'l hawn, ta' sikwit kien ikun ma' Chris Cardona u wera' l-appoġġ tiegħu fil-beraħ għall-Partit Laburista.

Anthony Chetcuti m'huwiex xi dilettant kbir tal- Facebook iżda b'mod konsistenti jirċievi messaġġi ta' propaganda Laburista mingħand ħbieb li jittrattaw dwar Joseph Muscat u Chris Cardona.

Meta Chris Cardona inħatar ministru, lil Anthony Chetcuti għenu biex jakkwista mpjieg mal- Malta Freeport Corporation li hi l-aġenzija tal-istat li hi sid il- container terminal mħaddma mill-privat fin-nofsinhar ta' Malta.

Il-Korporazzjoni hi wkoll responsabbli għas-sigurtà tal-post.

'Il-Biglee' ingħata xogħol ta' gwardjan tas-sigurtà.

Għejjun mill-Port Ħieles qaluli li kien hemm xi tħassib dwar il-possibilita li Anthony Chetcuti abbuża mill-pożizzjoni tiegħu biex iħaffef il-kuntrabandu tas-sigarretti.

Huwa qatt ma ġie mixli b'rabta ma' dawn is-suspetti.

Il-kuntrabandu tas-sigaretti kien issemma' f'ittra li kienet twasslet lil Yorgen Fenech wara li kien ġie arrestat, f'liema ittra kien hemm struzzjonijiet dwar x'għandu jsir biex għall-qtil ta' Daphne Caruana Galizia jispiċċa jeħel Chris Cardona.

F'din l-ittra, li Keith Schembri jiċħad li kien kitibha hu, inkiteb li Chris Cardona kien tkellem mal-aħwa Degiorgio dwar arranġament li bis-saħħa tiegħu setgħu idaħħlu s-sigarretti bil-kuntrabandu mill-Port Ħieles u biex iżommu l-qliegħ minnu.

Għejjun qaluli li dan l-'arranġament' kien tfassal fuq arranġament ieħor li l-aħwa Degiorgio jaħsbu li Anthony Chetcuti 'il-Biglee' diġà kellu ma' Chris Cardona.

S'issa m'hemmx provi dwar dan.

Kull m'hemm hi x-xhieda ta' Theuma u dawk li ssemmew minnu qed jiċħdu dak li ntqal fil-qorti.

Ir-ritratt ta' Anthony Chetcuti ittieħed mill-Facebook profile li jġib l-isem Anthony Biglee li jingħad li huwa Anthony Chetcuti.

Previous: L-"espert" tal-inkjesta huwa l-avukat personali tal-maġistrat u soċju fl-uffiċċju legali ta' ħu l-istess maġistrat.

Next: Il-għala dan id-dewmien kollu? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-għala dan id-dewmien kollu?

Hi u tagħti d-digriet tagħha fuq rikors li kien għamel il-Koħħu biex jingħata l-libertà proviżorja, l-Imħallef li qed tmexxi l-proċess kontra dawk li huma suspettati li qatlu lil Daphne, stqarret li "huwa evidenti li x-xibka ta' kriminalità li kellha x'taqsam mal-qtil ta' Daphne Caruana Galizia għadha ma ġietx ikkontrollata għal kollox u għad hemm min kien imdaħħal fit-tfassil tad-delitt li għadu ma ssejaħx biex jagħti rendikont ta' għemilu".

Dan l-istqarrija ma saritx sena jew sentejn ilu.

Saret tliet ġimgħat ilu.

U minn dakinhar 'l hawn, ix-xhud li ngħata proklama mill-istat xehed fuq dak li kien "sema'" dwar imħuħ u sensara oħrajn li għadhom ma ssejħux biex jagħtu rendikont ta' għemilhom.

Hu u jwieġeb għal mistoqsijiet ta' ġurnalist, Chris Cardona stqarr li Melvyn Theuma ma xehedx fuq ħwejjeġ li hu stess kien ra b'għajnejh.

Iżda tkellem dwar dak li kien qallu Mario Degiorgio , li jiġi ħu Alfred u Ġorġ Degiorgio.

Dan huwa kollu minnu.

Daqs kemm hu minnu wkoll li Chris Cardona qed jiċħad li kellu jaqsam b'xi mod mad-delitt.

Keith Schembri qed jiċħad ukoll li kellu x'jaqsam.

Dan ukoll kien issemma' diversi drabi, iżda s'issa għadu ma ssejjaħx biex jagħti rendikont ta' għemilu.

X'inhuma jistennew?

Jeħtieġ niftakru li kien għadda żmien mhux ħażin qabel finalment ġie arrestat Yorgen Fenech f'Novembru 2019 minkejja l-fatt li l-Pulizija kienet ilha tissuspetta fih sa minn April 2018 meta kien kellimha Ċensu Muscat il-Koħħu għall-ewwel darba.

Illum kont qed nipprova nispjega dan l-iżvilupp lil ġurnalist mill-Ġermanja li staqsieni meta huwa mistenni jintemm il-ġuri ta' Yorgen Fenech.

Ġuri?

X'ġuri hu?

Irrid nagħmilha ċara li ħadd m'hu jistenna li għandu jkun hemm proċessi fil-qorti ta' iġri w ġerri.

Iżda minn dakinhar li ġew arrestati l-aħwa Degiorgio, l-Amerikani arrestaw lil Ali Sadr Hashemi Nejad, għaddewh minn proċess kriminali fil-qorti u ġie misjub ħati ta' ħasil ta' flus.

U jidher li l-appell minn din is-sentenza u s-sentenza finali ser tkun leħqet ingħatat sa ma jasal iż-żmien li l-Fulu, ċ-Ċiniż and l-Koħħu jgħaddu ġuri mixlijin bi qtil.

Fil-konfront tas-sistema ġudizzjarja tagħna, dan m'hu xejn ħlief falliment.

U huwa falliment mhux neċessarjament għal raġunijiet politiċi partiġġjani u minħabba l-imminar tal-kors tal-ġustizzja, għalkemm m'hix ħaġa ta' barra minn hawn li wieħed jissuspetta f'dawn l-elementi li qed komplu jgħarrqu s-sistema tal-ġustizzja b'dewmien eżaġerat.

Il-kwistjoni hi li dan id-dewmien qiegħed dejjem inaqqas iċ-ċansijiet li l-proċess jintemm b'verdett ta' kundanna ta' Yorgen Fenech mill-ġurati.

Il-proċessi kriminali kontra l-mixlija lkoll jieħdu ż-żmien tagħhom.

Il-proċeduri kontra l-aħwa Degiorgio u kontra Muscat kienu nbdew meta dawn ġew mixlija fil-qorti f'Diċembru 2017.

Wieħed m'għandux jistenna li dawn igħaddu ġuri qabel tmiem din is-sena.

L-imxijja Covid-19 kompliet iżżid id-dewmien iżda ma m'effettwatx wisq il-kors tal-proċess tal-kumpilazzjoni li issa ilu għaddej għal 24 xahar.

Yorgen Fenech kien ġie mixli fil-qorti f'Novembru 2019.

Dan ifisser li mhux ser igħaddi ġuri mill-inqas qabel igħaddu 18 il-xahar ieħor.

Għadna ma nafux meta ser jiġu arrestati "dawk li kienu mdaħħlin fit-tfassil tad-delitt u li għadhom ma ssejħux biex jagħtu rendikont ta' għemilhom."

Ovvju.

Min jaf jekk dawn humiex qatt ser jissejħu?

Min jaf jekk, wara li għaddew 30 xahar minn meta nqatlet Daphne, dawn għadx jinġabru mill-Pulizija?

Nistgħu insibu ruħna f'sitwazzjoni li fiha wħud li kellhom sehem fil-konġura kriminali ta' qtil, jiġu mgħoddija ġuri minkejja l-fatt li – kif diġà ammettiet l-Imħallef – għad hemm oħrajn li kienu mdaħħlin ukoll fid-delitt li l-Pulizija taf bihom, iżda li tħallew jiġru barra.

Dawn iċ-ċirkostanzi kif ser jifhmuhom il-ġurati?

Mhux l-ewwel darba li kellna ġurijiet li fihom il-membri tal-ġurija, minkejja li jkunu konvinti dwar il-ħtija tal-mixli, lill-istess mixli jispiċċaw jitħassruh għaliex ikunu fehmu li serva ta' paraventu għall-klieb il-baħar li l-Pulizija baqgħet ma ressqitx il-qorti.

Filwaqt li Keith Schembri u Chris Cardona qed ikomplu jagħtu ħliel dwar l-involviment fil-konġura ta' qtil billi jippruvaw iwaħħlu f'xulxin u filwaqt li bosta huma dawk li qed ikomplu jitkellmu dwar l-impunità assoluta tagħhom fl-isfond tal-ħjiel ċirkostanzjali li baqa' ma ġiex investigat, qed iġegħeluna nintebħu li għadna ma fhimniex il-kobor tal-mostru li spiċċa biex ħasad il-ħajja ta' Daphne Caruana Galizia.

F'intervista li xxandret dalgħodu, Chris Cardona stqarr li "kull min għandu nteress li jsir jaf," jista' jgħarbel ir-rekords mediċi tiegħu, "kemm jekk dawn ikunu Repubblika, is- Civil Society Network, inti bħala ġurnalist, l-avukati tal-familja Caruana Galizia, il-familja nnifisha, ulied Daphne Caruana Galizia".

Ħallina Chris, trid?

Ebda persuna minn dawk li ssemmew m'għandhom id-dritt jew ir-rwol li jfittxu u jgħarblu r-rekords mediċi ta' Chris Cardona.

Minn naħa l-oħra, jekk jeżisti suspett raġjonevoli li dawn ir-rekords mediċi jistgħu jgħinu biex jippruvaw it-twettiq ta' delitt kriminali, l-Pulizija tinsab fid-dmir li tiflihom.

Nista' ngħid b'ċertezza li Repubblika m'hix ser tilmenta jekk ma titħalliex tifli r-rekords mediċi ta' Chris Cardona.

Iżda għandha raġun li tilmenta li l-awtoritajiet responsabbli jidher li m'għandhom ebda ħeġġa li jinvestigaw b'serjetà dan id-delitt.

Fl-intervisti li qed jagħmel, Chris Cardona qed ikompli "jipprova" li dak li smajna dwar l-allegat sehem tiegħu fid-delitt m'huwiex minnu għaliex "il-Puliizja kienu baqgħu ma kellmuħx dwar dawn l-allegazzjonijiet."

Iżda mhux dan huwa appuntu l-qofol ta' kollox?

Qabel ġie arrestat wara sforz investigattiv li kien sar mill-Europol, ħadd ma kien għadu kellem lil Melvyn Theuma bejn dakinhar li dan kien wassal envelopp kannella b'ordni biex tinqatel Daphne (f'Ġunju 2017) u l-arrest tiegħu li seħħ f'Novembru 2019.

Il-Pulizija baqgħet qatt ma kellmitu.

Dan ifisser li ma kellmitux għaliex ma kellhiex f'idejha l-provi li kien imdaħħal fid-delitt?

Ċertament ma kellhiex il-provi kollha f'idejha, iżda kellha f'idejha biżżejjed provi biex setgħet tarrestah.

Hu u jipprova jaħrab mill-port li kien bena' missieru qabel ġie arrestat, ħadd ma kien kellem lil Yorgen Fenech bejn dakinhar li huwa talab lil Melvyn Theuma biex jibgħatlu għal Ġorġ iċ-Ċiniż fiż-żmien meta kienet feġġet il-kontroversja Egrant-Michelle Muscat (f'April 2017) u dakinhar tal-arrest tiegħu f'Novembru 2019.

Il-Pulizija baqgħu qatt ma kellmuh.

Dan ifisser li l-Pulizija ma kellhomx f'idejhom provi li dan kien imdaħħal fit-twettiq tad-delitt?

Ċertament ma kellhomx f'idejhom il-provi kollha, iżda żgur li kellhom biżżejjed biex setgħu jarrestawh.

Għaldaqstant il-ġurati – is-sena d-dieħla jew inkella s-sena ta' wara – ser jiġġudikaw persuni mixlijin bi qtil filwaqt li persuni mhux identifikati li l-Pulizija qatt ma kienet kellmithom, li setgħu kienu kompliċi jew anki l-imħuħ wara d-delitt, qed jitħallew jiġru barra.

Għad naslu għall-punt li fih tant ikun hemm persuni suspettati bit-twettiq tal-istess delitt li jkun impossibbli li tinsab ħtija f'xi persuna waħda.

Dan kien il-mod li bih Meinrad Calleja u Ian Farrugia kienu għaddewha lixxa mill-konsegwenzi tal-attentat fuq il-ħajja ta' Richard Cachia Caruana.

U dan biex ma nsemmix lix-xhud li, f'dak il-każ, kien ingħata proklama mill-istat.

Qed nirreferi għal Joseph Fenech.

Hemm xi ħadd li qed jipprova jilgħabna.

Kif stqarr dwaru nnifsu Chris Cardona, dawn in-nies m'għadx għandhom interess li jħarsu l-ħajja politika tagħhom u lanqas jinteressahom li jħarsu reputazzjoni li diġà hi waħda maħmuġa u jippreferu jħalluna nindannaw bl-impunità li għadhom qed igawdu u fl-istess waqt ixerrdu stejjer li, anki jekk jgħaddu ġuri, jkunu jistgħu jgħadduha lixxa.

X'jeħtieġ li jsir?

Għandna nsoddu ħalqna biex, mingħajr ma rridu, ma nservux l-interessi ta' Chris Cardona, ta' Keith Schembri, jew forsi anki ta' Yorgen Fenech, tal-aħwa Degiorgio u ta' Ċensu Muscat u dawn jispiċċaw jgħadduha lixxa?

Għandna nwaħħlu fina nfusna?

Jew għandna naqbdu l-barri minn qrunu?

X'inhi r-raġuni għal dan id-dewmien kollu?

Previous: Kien hemm ukoll sensar ieħor?

Next: Kif jippretendu li n-nies tobdi l-liġijiet meta huma stess jiġu jaqgħu u jqumu minnhom? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Erħilu l-Facebook, Clint. Aħjar tiffanga fil-kannelloni

Mingħajr ma rridu, l-kannelloni ifakkruna fl-ikel Taljan.

Iżda l-istorja li ġejja dwar il-kannelloni hi marbuta mal-gżira ta' Għawdex.

Il-kitba li tidher hawn taħt, ittellgħet fil- Facebook minn uffiċjal għoli li jaħdem mal-ministru Anton Refalo.

Kevin Mompalao lil Yorgen Fenech m'għadux iniżżlu.

U kien beda' jeħillu fi ġriżmejh minn meta rriżulta li dan in-negozjant għani, li jinsab mixli bi qtil, irriżulta li kien ħobża u sikkina ma' Silvio Valletta.

Il-kannelloni ssemmew fil-kuntest tax-xhieda li ngħatat il-bieraħ fil-qorti minn Melvyn Theuma, x-xhud tal-prosekuzzjoni li qed jixhed kontra Yorgen Fenech.

Huwa xehed li kien ra b'għajnejh lil Silvio Valletta fir-razzett ta' Yorgen Fenech u ta deskrizzjoni tal-ikla li kielu dakinhar.

U sakemm Valletta dam jiekol il-laħam tal-vitella jew il-kannelloni, Fenech kellu rasu mistrieħa li ma jkunx arrestat.

Dan għadu ma ġiex pruvat fil-qorti, iżda ħadd għadu ma ttanta li jippruvah.

Għalkemm ikollna nbaxxu rasna għall-prinċipju tal-preżunzjoni tal-innoċenza, l-fatti li jinsabu quddiem għajnejna ma jista' jiċħadhom ħadd.

Fil-ktieb li konna ħriġna f'Ottubru li għadda Murder on the Malta Express , l-aqwa ħaġa li jien u sħabi stajna ngħidu dwar Silvio Valletta kienet li ċertament dan "m'huwiex Sherlock Holmes".

Biżżejjed li wieħed isemmi li hu kien mexxa investigazzjonijiet dwar l-isplużjoni ta' 6 karrozzi-bomba u ma rnexxilux jarresta mqar persuna waħda.

Meta kienu ġew arrestati l-aħwa Degiorgio bis-saħħa tal-ħidma tal-FBI, kienu nstabu numru ta' mobiles f'qiegħ il-baħar qrib it-tinda tal-patata fil-Marsa.

Dan il-fatt u l-fatt li fl-imgħoddi wieħed mill-vittmi ta' karrozza-bomba kien sħab ma' Ġorġ Degiorgio, ftit qabel ma kisruha, tagħti ħjiel li l-Fulu u ċ-Ċiniż huma kriminali professjonali li kienu jgawdu minn impunità sħiħa.

Hemm ukoll il-konversazzjoni li seħħet f'April 2017 – il-famuż xahar li fih feġġet l-istorja li Michelle Muscat hi sidt l-Egrant – bejn Yorgen Fenech u Melvyn Theuma.

Melvyn Theuma jgħid li Yorgen Fenech staqsieh jekk lil Ġorġ iċ-Ċiniż kienx jafu u li. jekk iva, ried iqabbdu biex joqtol lil Daphne Caruana Galizia.

Tgħid Yorgen Fenech lil George iċ-Ċiniż sar jaf bih mill-Paġni Sofor?

Jew inkella staqsa għalih ma' ħabib?

Kevin Mompalao ma daħalx f'dawn id-dettalji.

Mart Silvio Valletta hi d-deputat Laburista Għawdxija Justyne Caruana li kienet hi li tajjret minn Ministru għal Għawdex lill-imgħallem ta' Mompalao Anton Refalo u dan qabel din kienet ġiet imġiegħla twarrab meta rriżulta li żewġha kien sar qaddej ta' Yorgen Fenech.

Justyne Caruana tgħid li ma kienitx taf x'kien qed iħawwad żewġha fil-borma ma' Yorgen Fenech.

Iżda l-qaddej ta' Anton Refalo jidher li jinsab kuntent li din kellha twarrab.

Nistaqsi: kif xterdet din l-i screenshot ?

Min ġibidha?

U min kien li xerridha mal-erbat irjieħ?

Agħtu daqqa t'għajn lejn in-naħa t'isfel tal-i screenshots fejn jidhru l-kummenti u tkunu tistgħu tilmħu ritratt żgħir tal-Ministru Clint Camilleri.

Dan ma jistax ħlief ifisser li l-i screenshot ittieħdet minn mobile li għandu l-kredenzjali tal- Facebook ta' Clint Camilleri.

X'aktarx li dan ma ntebaħx li kien qed jikxef lilu nnifsu.

Clint Camilleri wiret il-Ministeru ta' Għawdex mingħand Justyne Caruana.

Il- Facebook page erħilha u ffanga fil-kannelloni.

Previous: M'għandux il-ħila jżomm iebes Next: Ftaħar u ħaraq l-inċens quddiem ix-xbieha tiegħu stess window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ftaħar u ħaraq l-inċens quddiem ix-xbieha tiegħu stess

Robert Abela qed jitgerbeb f'ilsienu.

U issa li hu l-prim ministru, ftit huma dawk li qed jittantaw iwaqqfuh milli jibqa' jtaqtaq.

Kull darba li jiġi mħabbar li bi ħsiebu jindirizza lin-nazzjon, in-nies tibda' tgorr minn taħt l-ilsien.

U qabel jixgħalu sett tat-televiżjoni, n-nies tistenna' 7 minuti mill-ħin li fih suppost għandu jibda' jitħaddet għaliex issa saret moda li jibda' tard.

U mbagħad għandhom jiżdiedu 20 minuta oħra biex in-nies tiżgura li ma tibdiex tongħos u titlef is-sugu kollu tad-diskors.

Jien u nsegwi l-konferenza stampa tal-bieraħ, innutajt li diskorsu kien nieqes ħafna mid-dettall.

U ma jidhirx li ppermetta lill-ministru tas-saħħa u lis-Supretendent dwar is-saħħa li jipprovdu dawn id-dettalji.

Dawn iż-żewġ akkolti dehru aktar mitlufin wara l-kliem bħal "suċċess", "flimkien", "ingawdu", "kburi", "sabiħ", "għaqal" u diskors ieħor bħal dan li ma kienx ikun barra minn loku li kieku ngħad f'xi każin tal-banda.

Il-bieraħ fil- Facebook ixxandar djalogu fittizju bejn Robert Abela u s-sinjura tiegħu: F'dan id-djalogu fittizju is-Sinjura Abela ssammar il-musmar fuq rasu.

Żewġha jlissen ħafna diskors ħelu u għas-sugu ma jasal qatt.

Il-bieraħ in-nies kienet ħerqana biex issir taf ċerti fatti.

Iżda minflok fatti, in-nies semgħet biss ftaħir u ħruq ta' nċens mill-prim ministru quddiem ix-xbieha tiegħu stess.

Il-bieraħ lissen il-kelma "umanità" hu u jipprova jiġġustifika l-falza stikka li ħa meta tkellem dwar amnestiji għal dawk li weħlu l-multi talli kisru r-reġolamenti tal-imxijja Covid-19 dwar iż-żamma tad-distanzi soċjali.

Skont hu, il-maħfra ta' dawn il-multi hi miżura "umanitarja" issa li l-kriżi tinsab warajna.

Ried ifisser li ma nkunux qed nuru ħniena jekk nibqgħu ninsistu fuq il-ħlas tal-multi.

Iżda "l-umanità" m'għandha x'taqsam xejn għaliex il-kriżi kienet biss skuża biex żamm aktar minn 400 immigrant madwar 13 il-mil il-bogħod mix-xtut tagħna.

U Robert Abela jinsab kburi li għamel mossa bħal din.

Dan il-bniedem għal quddiem il-mera jinqala' ħafna.

Previous: Erħilu l-Facebook, Clint.

Aħjar tiffanga fil-kannelloni Next: Joseph, l-alla ċkejken tan-Nadur window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Joseph, l-alla ċkejken tan-Nadur

Fil-gżejjer Vanuatu hemm tribù li tqim lil Philip Mountbatten-Windsor, id-Duka ta' Edinburgh.

Din il-qima, l-antropologi jsejjħulha cargo cult.

Il-leġġendi antiki li jemmnu fihom l-abitanti kienu twaħħdu mal-protokoll rjali li kienu mdorrijin isegwu b'għajnejhom kull meta xi membru tal-familja rjali kien iżur dawn il-gżejjer, li fis-snin 50 u 70 kienu magħrufin bħala New Hebrides.

Il-kap tal-abitanti, li kien ukoll jagħmilha ta' kożmologu, kien iddeċieda li l-Prinċep Philip kien il-messija l-imwiegħed li hu msemmi fl-istejjer antiki li kienu jirrakkontaw ix-xjuħ ta' pajjiżhom.

Jien kont żort il-gżejjer Vanuatu u rajt lill-abitanti libsin dbielet magħmulin mit-tiben huma u jiżfnu għar-ritmu ta' tat-tnabar.

Wara nofs ta' nhar ta' żfin quddiem turisti Awstraljani, kienu lkoll ħerqanin biex jerġgħu jaqbdu l- PlayStation u għaldaqstant x'aktarx li din il-qima kollha li għandhom għall-Prinċep Philip m'hi xejn ħlief attrazzjoni turistika.

X'fettilli li semmejt il- cargo cult ?

Il- cargo cult huwa forma ta' twemmin mifrux fost soċjetajiet sotto-żviluppati li permezz tiegħu ikun hemm min iwettaq ritwali ta' superstizzjoni bit-tama li jirċievi ġid modern mingħand soċjetajiet li huma aktar teknoloġikament avvanzati.

Ir-raħal tan-Nadur m'huwiex xi wieħed iżolat li għadu qatt ma mess maċ-ċivilizzazzjoni.

Dan huwa t-tieni l-akbar raħal f'Għawdex, li bħalissa qed jiċċelebra r-rebħ tal-kampjonat tal-futbol.

Fid-daħla tiegħu, wieħed jista' jilmaħ kartellun kbir li jidolizza Joseph Portelli li jingħad li lill-klabb tal-futbol tan-Nadur tah imbuttatura, mhux bis-saħħa ta' ħiliet kalċistiċi li jista' għandu, iżda bis-saħħa tal-għajnuna finanzjarja li għaddielu.

Joseph Portelli huwa dak li ilu jqis lill-gżira ta' Għawdex bħala parti mill-ġid personali tiegħu.

Huwa l-istess bniedem li akkwista permess biex kamra żgħira nofsha mwaqqa' fuq promontorju jibdilha f'villa mdaqqsa mdawwra minn artijiet wiesgħin.

Photo: MaltaToday Huwa l-istess bniedem li żviluppa għalqa li m'hix tiegħu li tagħti fuq il-Bajja ta' San Blas.

Photo: The Malta Independent Huwa l-istess bniedem li applika fi stadji differenti biex itella' żvilupp ta' 165 appartament fil-Qala fuq art agrikola u dan bis-saħħa ta' dikjarazzjonijiet foloz f'uħud mill-applikazzjonijiet li għamel.

Photo: Times of Malta Huwa l-istess bniedem li żviluppa u ħaddem barriera llegali f'San Lawrenz.

Photo: Times of Malta U l-lista tkompli Dan iġib ruħu bħallikieku l-gżira t'Għawdex hi tiegħu.

U minn banda, ma tistax tgħabbih bit-tort.

Għax, wara kollox, wħud mill-flejjes li jinvesti jgħaddihom lill-Partit Laburista u bis-saħħa t'hekk il-liġijiet li jgħoddu għal ħaddieħor ma jgħoddux għalih.

Tiftakruh lil Joseph Muscat jirrimarka f'-email " what the fuck, Joe? " meta kien qed jirreferi għall-impunità li gawda Joseph Portelli?

Iżda kellu jkun sponsorship lil Nadur Youngsters FC li wassal lin-nies biex jiżfnu fit-toroq, huma u jqimu u jgħollu ismu mas-smewwiet.

Dan l-alla ċkejken qed jingħata qima għall-frak li jxerred bi bdil ma' l-unika attrazzjoni tal-gżira: il-ġmiel tal-paesaġġ tagħha.

Previous: Ftaħar u ħaraq l-inċens quddiem ix-xbieha tiegħu stess Next: L-"espert" tal-inkjesta huwa l-avukat personali tal-maġistrat u soċju fl-uffiċċju legali ta' ħu l-istess maġistrat. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-"espert" tal-inkjesta huwa l-avukat personali tal-maġistrat u soċju fl-uffiċċju legali ta' ħu l-istess maġistrat.

L-inkjesta maġisterjali dwar il-mewt fil-baħar ta' 12 il-ruħ wara li l-lanċa li dawn kienu riekbin fuqha tħalliet għal riħha għal diversi jiem qabel tniediet operazzjoni ta' salvataġġ fl-ibħra Maltin qed tkompli tegħreq fil-kontroversja.

Dalgħodu The Shift News irrapporta li l-Maġistrat Joe Mifsud għadda lil Robert Abela kopja tax-xhieda kollha li kienet nġabret mill-inkjesta u dan qabel huwa stess ta x-xhieda tiegħu.

Mhux soltu li xhieda li jkunu xehdu f'inkjesta jingħataw informazzjoni dwar dak li jkun intqal minn xhieda oħrajn li jkunu taw ix-xhieda tagħhom quddiem il-Maġistrat.

Fil-professjoni, din il-prattika hi magħrufa bħala " segreto istruttorio " li torbot bis-sigriet lil kull min ikollu x'jaqsam ma' inkjesta u dan minħabba l-fatt li l-provi li jinġabru jistgħu imbagħad jintużaw kontra persuni li jkunu mixlija bit-twettiq ta' delitti kriminali.

Kien partikolarment stramb il-fatt li lil Robert Abela għaddewlu l-informazzjoni ġaladarba huwa stess kien is-suġġett prinċipali tal-ilment li sar minn Repubblika, liema lment imbagħad wassal għat-tnedija tal-inkjesta.

L-inkjesta suppost kellha tikkonkludi dwar jekk għandux jaqa' suspett fuq Robert Abela dwar it-twettiq ta' delitt kriminali.

U għaldaqstant kienet għal kollox barra minn lokha l-azzjoni li permezz tagħha ingħataw fil-pussess tiegħu provi miġburin li eventwalment jistgħu jintużaw kontrih.

It-talba ta' Robert Abela biex jingħata l-informazzjoni ssejset fuq premessa li hu kellu d-dritt li jkun jaf x'intqal fl-inkjesta biex ikun jista' jiġi garantit id-dritt ta' smiegħ xieraq fil-konfront tiegħu.

Iżda inkjesta mhix ġuri.

Ma nħarġet ebda xilja kontrih.

Inkredibbli kif avukat li huwa wkoll prim ministru u avukat li huwa wkoll maġistrat jistgħu jiftehmu biex jgħawwġu dak li titlob il-liġi.

Il-fatt li l-Maġistrat Joe Mifsud aċċetta t-talba stramba ta' Robert Abela turi li dan kien diġà wasal għad-deċiżjoni li ma jsibx ħtija f'Robert Abela ferm qabel il-konklużjoni tal-inkjesta u anki qabel Robert Abela ta x-xhieda tiegħu.

Jien diġà ktibt b'mod analitiku dwar xi siltiet tal-konklużjoni tal-inkjesta.

Il-Maġistrat Joe Mifsud qabbad avukat jismu Lennox Vella biex imexxi l-ġbir tax-xhieda bħala parti mill-inkjesta.

Ir-rapport tal-inkjesta semma' "l-opinjoni esperta" ta' Lennox Vella.

Jien irrappurtajt li skont il-liġi, Maġistrat ma jistax iqabbad avukat bħala espert u dan minħabba n-nuqqas ta' speċjalizzazzjoni ta' Lennox Vella u anki minħabba l-fatt li d-delitt kriminali li kien qed jiġi investigat iġorr miegħu piena ta' aktar minn 7 snin ħabs.

U li kieku kollox sar skont il-liġi u ma tqabbadx Lennox Vella, l-inkjesta kienet iddum għaddejja aktar mir-rekord ta' 4 ġimgħat li ħadet biex tiġi fi tmiemha.

Lennox Vella ilu 4 snin li leħaq bħala avukat u huwa soċju ma' Mario Mifsud fid-ditta legali Mifsud Vella Advocates.

Din id-ditta legali m'għandhiex website u l- Facebook page tinsab magħluqa .

Madankollu isem din id-ditta legali tista' ssibu fil-Paġni Sofor.

Mario Mifsud, sieħeb Lennox Vella fl-uffiċċju legali, jiġi ħu Joe Mifsud.

Lennox Vella huwa wkoll l-avukat personali ta' Joe Mifsud.

Kemm Mario Mifsud kif ukoll Lennox Vella, li dehru flimkien f'numru ta' kawżi kriminali, kienu l-avukati ta' Joe Mifsud meta dan kien deher bħala parte civile f'kawża li fiha raġel kien ġie mixli u mqiegħed taħt arrest talli qal diskors kontra l-maġistrat f'filmat tal -YouTube.

Previous: Joseph, l-alla ċkejken tan-Nadur Next: Kien hemm ukoll sensar ieħor? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


M'għandux il-ħila jżomm iebes

Il-bieraħ rajna b'għajnejna lil Robert Abela bin-nuqqas ta' esperjenza tiegħu, bin-nuqqas ta' fiduċja li għandu fih innifsu u bil-populiżmu kollu tiegħu.

In-nuqqas ta' esperjenza ntweriet mill-fatt li dan mingħalih li qed jiggverna għal dawk li jagħmlulu l-ilmenti.

L-istejjer li rrakkonta l-bieraħ dwar xi ħadd li weħel multa talli resaq viċin wisq lejn vann tal-ħaxix jew għaliex kien hemm min kien fost rassa ta' nies madwar bejjiegħ tal-fjuri f'ċimiterju juru li m'huwiex mexxej li jaf x'inhu jagħmel: mingħalih li t-tmexxija ta' gvern hi forma ta' divertiment li tiffunzjona biss meta n-nies iċċapċaplu.

U għaliex m'għandux fiduċja fih innifsu, Robert Abela m'għandux il-ħila li jżomm iebes.

Meta ddeċieda li jħassar liġijiet li vara huwa stess xahrejn ilu, wera' n-nuqqas ta' apprezzament għar-raġunijiet li għalihom dawn kienu ġew varati.

Ir-raġunar li ġab fis-sens li l-liġijiet kienu ġew varati biex iservu ta' deterrent u li d-deterrent ħadem, m'għandux ifisser li dawk li ġew jaqgħu u jqumu mil-liġijiet għandhom jiġu ppremjati.

Hemm min jirraġuna li din hi kwistjoni ta' ġustizzja bħallikieku ninsabu fl-istess pożizzjoni tal-iben prodigu u ta' ħuħ il-kbir.

Il-verità hi li meta jitħassar deterrent għal darba, dan ma jerġax jaħdem għad-darba li jkun imiss.

Ma tantx iddoqqli l-istqarrija li issa nistgħu ma nibqgħux inżommu d-distanzi soċjali, li m'għandniex għalfejn nilbsu maskri u li nagħmlu r-restrizzjonijiet meta nkunu f'nofs ġemgħat ta' nies.

Iżda anki li kieku tassew wasalna għall-punt li m'għandniex għalfejn inżommu attenzjoni stretta, x'garanzija għandu Robert Abela li m'hux ser ikollu għalfejn jerġa' japplika liġijiet bħal dawn is-sena d-dieħla?

Tista' sseħħ it-tieni mewġa tal-imxijja Covid-19 jew tista' anki tfeġġ xi pandemija oħra.

Robert Abela kif jippretendi li n-nies għandha tobdi l-liġijiet li għandu r-responsabbiltà li jvara?

Xejn ma jagħmel sens ir-raġunar ta' Robert Abela li ġaladarba l-biċċa 'l kbira tan-nies obdiet l-liġijiet, allura jista' jaħfer lil dawk il-waħdiet li ġew jaqgħu u jqumu minnhom.

Ma jeżistux liġijiet li jinkisru mill-biċċa 'l kbira tan-nies.

Huma waħdiet dawk li jiksru l-liġijiet billi joqtlu lil ħaddieħor.

Dan ma jfissirx li m'għandniex il-ħtieġa ta' liġijiet kontra min joqtol għaliex il-qattiela huma dejjem waħdiet.

Ċertament dawk li joqtlu u dawk li ma jżommux id-distanzi soċjali ma tistax titfagħhom fl-istess keffa.

Iżda din hi r-raġuni l-għala tal-ewwel jintbagħtu l-ħabs għal għomorhom u dawn tal-aħħar jeħlu multa żgħira.

Kundanna li tkun taqbel mar-reat li jkun seħħ tfisser ukoll li min jikser il-liġi jkollu jħallas għal għemilu.

U mbagħad jiġi Robert Abela u lil min jikser il-liġijiet, idendillu medalja ma' sidru.

Huwa veru li jista' jagħti l-każ li liġi tiġi applikata ħażin.

Iżda qatt smajna b'xi tabib igħid li ma tistax tittieħed mill-imxijja tal- coronavirus jekk tersaq viċin vann tal-ħaxix jew bejjiegħ tal-fjuri?

Ċertament lanqas qatt ma smajna b'min igħid li ma tistax tittieħed mill-imxijja int u tispezzjona gwardja tal-unur jew int u tgħannaq lill-prim ministru Libjan.

Jekk u meta l-liġi tiġi applikata ħażin, wieħed dejjem għandu l-fakultà li jippreżenta petizzjoni b'talba li terġa' tiġi kunsidrata l-multa u dan minħabba ċerti ċirkustanzi speċifiċi.

Iżda x'iskop jibqa' għat-tfassil tal-liġijiet meta mbagħad tingħata amnestija bħal din?

Ibqgħu ċerti li Robert Abela bejnu u bejn ruħu qed jaħseb li qed neżaġeraw.

Ser idaħħalha f'moħħu li l-kanuni li nfetħu fuqu l-bieraħ huma xogħol in-Nazzjonalisti.

Jew ser jikkonvinċi lilu nnifsu li l-biċċa 'l kbira tan-nies tinsab warajh dwar din il-kwistjoni.

Iżda l-verità hi li l-biċċa 'l kbira tan-nies obdiet il-liġijiet jew għax beżgħet mill-multi, jew għaliex riedet tħares saħħitha jew anki b'sens ta' dover lejn il-familja u l-komunità.

U l-biċċa 'l kbira tan-nies li ma weħlitx multi m'hi ser takkwista xejn mill-ġenerożità tal-prim ministru.

Lill-biċċa l'kbira tan-nies li obdiet il-liġijiet, il-gvern qalilha li jinsab sogħbien li ħarisha mill-irresponsabbiltà tal-minoranza li ġiet taqa' u tqum minn saħħet il-ġirien tagħha.

Kienu l-uffiċjali tas-saħħa pubblika li qdew dmirhom u fasslu regolamenti u mxew fuqhom.

U kienu l-uffiċjali tal-pulizija li għamlu sforzi kbar biex jiżguraw it-tħaddim ta' dawn ir-regolamenti.

Dawn l-uffiċjali qdew dmirhom f'isem il-poplu.

U dan kollu, Robert Abela ramieħ il-baħar.

Darb'oħra, min ser jwaqqaf lil dawk li ġew jaqgħu u jqumu?

L-istess nies li qed iwaqqfu lil Keith Schembri, Chris Cardona, Konrad Mizzi u Joseph Muscat.

Previous: Messaġġ tal-WhatsApp mill-maġistrat inkwirenti lill-membri kollha tal-ġudikatura: "Bgħattilkom kopja tar-rapport".

Il-messaġġ tħassar ftit wara.

Next: Erħilu l-Facebook, Clint.

Aħjar tiffanga fil-kannelloni window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Issa qed naħsdu dak li kien inżera'

Qed jingħad li l-epidemija tal-Covid-19 anki tasal biex iġġiegħel lill-imħuħ jiħfiefu.

Qabel skattat l-epidemija diġà kellna każijiet bir-rimi ta' ministri li, minflok jiltaqgħu mal-membri tal-istampa biex iwieġbu l-mistoqsijiet u biex jinfurmaw lill-pubbliku, qed jippreferu li jidhru f'filmati ta' propaganda fuq il-media soċjali.

Konrad Mizzi kien għamilha drawwa li, għall-attivitajiet ministerjali tiegħu jistieden biss lil dawk il-"ġurnalisti" li huma mħallsin mill-gvern.

Kien jistieden biss ġurnalisti tat-TVM u tal-One TV biex iserraħ moħħu li ma jkollux għalfejn joqgħod iħabbel rasu biex iwieġeb mistoqsijiet ostili jew pertinenti.

Lil Konrad Mizzi issa m'aħniex narawh b'nemes.

Jinsab fl-Ingilterra u qed jibgħat ċertifikati mediċi bi skuża biex jevita li jersaq lejn Malta.

Mid-dehra ttieħed mill-istess marda li ħakmet lill-eks ministru John Dalli li kien qabbad tabib biex jiċċertifika li ma kienx f'pożizzjoni jaqbad ajruplan biex jinżel Malta minn Brussell.

Wiċċ Konrad Mizzi se ndumu biex nerġgħu narawh.

L-istess jista' jingħad għal Chris Cardona.

Hawn min igħid li m'aħna se nitilfu xejn.

Iżda agħtu daqqa t'għajn lejn il-filmat li xandar illum Owen Bonnici.

Dan il-filmat għandu jaslilkom akkumpanjat minn indulġenza plenarja.

Iżda jiddispjaċini ngħidilkom li m'għandi ebda premju għal dawk li jkunu jridu jehdew f'nostalġija post-soċjalista għaż-żminijiet tad-deheb immaġinarji ta' attakk isteriku tal-massa wara l-purtiera tal-ħadid.

Owen Bonnici kompla niżżel is-sintomu ta' min jiddiletta bl-" arani m à " għal livell aktar baxx.

Tul dawn l-aħħar 10 snin ta' ħajja pubblika, Owen Bonnici għaddiehom jipprova jipperswadi lill-ġenituri tiegħu dwar kemm sarilhom importanti.

U allura għamililna naqra ta' show biex il-mà u l-pà jkunu jistgħu jitgħaxxqu jaraw lil binhom fl-aħbarijiet tat-tmienja ta' filgħaxija.

Owen Bonnici għoġbu jdaħħal lill-ġenituri tiegħu fil-kredu ta' ħajtu u d-dehra tagħhom jiggustaw lil binhom kienet bla grazzja aktar mid-dehriet li jidher fihom is-soltu.

Kont nippretendi li ser iġiegħluna naraw lil ommu b'wiċċha jixgħel, kburija bil-boqqa brodu ta' iben li għandha, iżda minflok rajna politiku li, milli jidher, ħalib ommu għadu fi jimraħ fi snienu.

Illum ġiegħluna naraw lil ommu ssegwi lil binha b'għajnejha u x-xena kienet waħda tassew bla grazzja.

"Arani mà" bħal donnu beda' jgħidilha.

Robert Abela huwa eżempju ħaj ieħor li xejn ma jagħmel għajb lil Owen Bonnici.

Dan issa jidher li ttieħed mill-vizzju ta' Konrad Mizzi u fil-konferenzi stampa li qed jagħmel, il-membri tal-istampa mhux jitħallew jipparteċipaw.

Iżda llum, għaliex ħabbar li n-nies ser jibdew jitħallew jaqsmu bil-vapur lejn Għawdex mingħajr ma jintalab permess u li jkunu jistgħu jidħlu tnejn tnejn fil-ħwienet tal-għamara, ħaseb li l-membri tal-istampa tant ser jimpressjonaw ruħħom bil-għerf tiegħu u bil-ġenerożità ta' qalbu li ma kienux ser jażżardaw jistaqsu mistoqsijiet kemmxejn inkonvenjenti għalih.

Għaliex, tafu intom, il-membri tal-istampa suppost imisshom qed jaqbżu u jogħlew bil-ferħ wara li semgħu l-aħbar li ser jerġgħu jibdew isiru l- colonoscopies wara tmiem din il-ġimgħa u għadaqstant m'għandhomx joqgħodu jintilfu fuq dawk it-12 il-ruħ li mietu mgħarrqa fl-ibħra tagħna u dan għaliex Robert Abela rrifjuta li jibgħat lanċa biex issalvalhom ħajjithom.

U biex tgħaxxaqha, dan seħħ fl-istess xahar li fih kien stqarr li "aħna ser insalvaw lil kull min ikun fil-periklu li jagħreq".

Tabilħaqq.

Robert Abela tkellem dwar dak li huwa rrilevanti.

Iżda dan ma jfissirx li jista' jgħatti l-gideb fl-istess ħin.

Huwa minnu li Malta għanda kull dritt li tibgħat vapur privat bil-għan li jiġu salvati dawk li jsibu ruħħom f'diffikultà fil-baħar.

Madankollu dan ma jfissirx li Malta tkun qed tagħmel dak li hu sewwa.

Vapur tas-sajd m'huwiex mgħammar biex isalva n-nies mill-għarqa.

Għal dan ix-xogħol għandna vapuri apposta u nies imħarrġa.

U minflok nibgħatuhom biex iwettqu xogħolhom, lill-'eroj" tagħna qed inżommuhom fil-port u minflokhom qed nibgħatu lill-furbani.

Agħtu daqqa t'għajn lejn din il-kitba ta' Darrin Zammit Lupi li mill-qrib ra b'għajnejh eżerċizzju ta' salvataġġ.

Is-sitwazzjoni jidher li ser tkompli tiggrava.

U mbilli l-gvern Malti kellu kull dritt li jqabbad vapur privat biex iwettaq xogħol ta' salvataġġ, dan ma jfissirx li l-gvern Malti "aġixxa skont il-liġi".

Meta reġġa' lura lill-immigranti lejn il-Libja, l-gvern Malti kiser il-liġijiet internazzjonali u wettaq reat kriminali kontra l-umanità.

Iżda Robert Abela tmeżmeż meta xi ġurnalisti bdew jistaqsuh il-mistoqsijiet dwar dan.

U malajr saddilhom ħalqhom.

Qalilhom li l-ġurnata kienet sabiħa wisq biex noqgħodu ninkwietaw fuq l-iġsma tas-suwed mgħarrqin taħt l-ilma jew ta' dawk li għadhom mimlijin bil-għomor iżda li huma maqfulin f'ħabsijiet tal-waħx. #Malta PM says it's a 'beautiful' day because #COVID__19 measures were partially relaxed, but he can't understand why the media is asking about #migrants stranded at sea while others are sent back to detention camps.

That's OK then.

Next question? — Herman Grech (@Earthling70) May 1, 2020 Lill-mummy tiegħu Robert Abela ma jridhiex tarah jiffaċċja sfidi dwar il-konsegwenzi koroħ tal-prużunzjoni dilettanteska tiegħu.

Lill-mummy jridha tarah jitħaddet quddiem bnadar kbar u kuljum irid ifakkarha li leħaq fejn xtaq jilħaq.

Għaliex eżatt bħal Joseph Muscat qablu, l-aqwa jum għalih bħala prim ministru kien l-ewwel jum.

Minn dakinhar 'il quddiem bdiet it-triq tan-niżla.

L-atteġġjament ta' Robert Abela fil-konfront tal-membri tal-istampa jixbaħ dak ta' Donald Trump.

Meta jsib ruħu dahru mal-ħajt minħabba l-inkompetenza tiegħu, jibda' jispara l-akkużi fuq l-istampa u jixliehom li ħassrulu l-festi meta dawn tkellmu dwar suġġett li hu ma riedx jitkellem dwaru.

Issa agħtu ħarsa lejn dan il-kliem ministerjali patetiku: fil- Facebook , Evarist Bartolo kiteb li "l-Ewropa" (min?) kienet reġġgħet lill-immigranti lura lejn Malta.

Evarist Bartolo għamel paraguni foloz.

Kienet Malta li lill-immigranti warrbithom mill-ibħra tagħha u għabbiethom fuq vapur li nstaq fid-direzzjoni tal-Libja.

Dawn twasslu f'port li kien ġie bumbardjat fil-lejl ta' qabel u ttieħdu lejn ħabs li tal-UNHCR lanqas biss jersqu lejh għaliex fih hemm nuqqas ta' sigurtà għall-ħaddiema tagħhom.

Aħseb u ara x'sigurtà hemm għall-ħabsin.

U dan kollu suppost għandu jiġi paragunat mas-sitwazzjoni f'Malta!

Evarist Bartolo għandu biċċa xogħol x'jagħmel.

Dan suppost qiegħed jipprova jipperswadi lill-kollegi Ewropej tiegħu li jekk Malta tiddeċiedi li ddaħħal 60 ruħ fil-port tagħha, dawn għandhom jitqassmu f'diversi pajjiżi fl-Ewropa biex b'hekk ma jkollniex folol ta' refuġjati fuq l-għatba tagħna.

Għaliex f'għajnejn il-Libja, Malta hi l-għatba tal-Ewropa.

Ċertament dan l-argument huwa wieħed raġjonevoli.

Iżda meta Evarist Bartolo jasal biex jikteb il-kliem patetiku li kiteb biex jipprova jiġġustifika l-immoralità tat-treġġija lura tal-immigranti lejn it-torturi f'ħabsijiet Libjani, għiduli intom x'ċansijiet ser ikollu li jġibha żewġ mal-kollegi tiegħu Ewropej?

Varist, int m'intix iġġibha żewġ mal-kollegi Ewropej tiegħek għaliex tul dawn l-aħħar seba' snin Malta ġabet ruħħa ħażin.

Biegħna ċ-ċittadinanza Ewropea u żammejna l-flus kollha f'butna.

Ippermettejna lil kriminali Ewropej li jużaw lil Malta biex jaħslu l-flus maħmuġin tagħhom.

Ħsilna l-flus maħmuġin tad-dittatur tal-Ażerbajġan biex uliedu jkunu jistgħu jgħixu fi bliet Ewropej ilellxu.

Ġibna ruħna bħallikieku konna furbani.

U fl-istess waqt bqajna nwaħħlu fl-"Ewropa" għan-nuqqas tagħna li nsalvaw lill-bnedmin fl-ibħra tagħna.

Il-kollegi Ewropej tagħna ma baqgħux jafdawna dakinhar li ntebħu li meta jkollhom x'jaqsmu ma' ministru Malti, x'aktarx ikunu qed ikollhom x'jaqsmu ma' bniedem mafjuż.

Evarist Bartolo qed jaħsad dak li żergħu Joseph Muscat, Konrad Mizzi u Chris Cardona.

U Evarist Bartolo qed jaħsad dak li żera' hu stess meta lill-ħallelin żammhom fis-setgħa biex ikun jista' jsalva l-ġilda politika tiegħu.

Previous: Tgħid il-gvern issa qabad it-tielet triq?

Next: L-aħħar aħbarijiet: 90 ruħ fil-periklu tal-għarqa fl-ibħra Maltin window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-kobba mħabbla li l-gvern qed ikompli jitħabbel fiha

Il-gvern dan m'hu qatt ser jammettih.

Iżda l-verità hi li Malta daħlet bejn il-basla u qoxritha.

Malta rmiet il-baħar il-kredenzjali diplomatiċi li kellha u issa qed nagħtu bis-sieq lill-immigranti bħallikieku dawn għandhom xi tort għall-ftajjar li ħmew Joseph Muscat u Robert Abela.

Bħalissa hemm 90 immigrant bejn sema u ilma fl-ibħra tagħna .

Tal- Alarm Phone ġibdu l-attenzjoni għal dan dal-lejl.

Il-bieraħ il-gwardji tal-kosta tal-Italja wieġbu għal sejħa oħra tal- Alarm Phone u ħarġu b'vapuri biex jiġbru l-passiġġiera f'dgħajsa li kienet qed tegħreq qrib Lampedusa.

It-Taljani ġabru lill-immgranti u tellgħuhom l-art u żammewhom fuq il-moll sakemm sabu vapur fil-port li fuqu setgħu jagħmlu l-kworantina.

Malta m'hix tagħmel l-istess.

Għal dgħajsa minnhom offriet "soluzzjoni" bis-saħħa ta' vapur tal- Captain Morgan.

Tgħid bi ħsiebhom jibgħatu vapur ieħor ta' din il-kumpannija biex jiġbor immigranti oħra?

Għalissa dawn ilkoll jinsabu fuq il-vapur Mistral, b'uħud minnhom jirrimettu.

Min jaf għadx ikollna l-kuxjenza tniggiżna talli konna rħejnilhom bil-għatx?

Jew ma nagħmlux mod li qed inħejju biex inreġġgħuhom lura lejn il-Libja bi ksur tad-drittijiet fundamentali ta' dawn in-nies?

Il-bieraħ, b'mod patetiku għall-aħħar, Evarist Bartolo fakkarna f'dak il-qawl antik Malti dwar dak ir-raġel li jaqta' l-bajd biex jinki lill-mara.

Hedded li jagħmel suwiċidju politiku għax "l-Ewropa" m'hix tindirizza l-problema tal-immigrazzjoni, bħallikieku Malta xebgħet tagħmel pressjoni f'dan ir-rigward.

Diskors bħal dan jeħtieġ li ngħarbluh sewwa għaliex l-eħfef triq għall-politiċi falluti dejjem kienet dik li "jwaħħlu fil-barrani" (kemm jekk dawn ikunu rġiel ta' razza sewda jew burokratiċi Ġermaniżi fi Brussell).

Fejn tidħol il-kwistjoni tat-teħid tal-immigranti salvati mill-għarqa, "l-Ewropa" m'hix il-Kummissjoni Ewropea, l-Parlament Ewropew jew xi istituzzjoni oħra fi Brussel.

It-teħid tal-immigranti jaqa' taħt il-kompetenza tal-istati individwali Ewropej u mhux tal-Unjoni Ewropea.

Niżbaljaw meta nwaħħlu fl-Unjoni Ewropea.

Anki li kieku kellna ma nibqgħux membri tal-UE – kif issa qed jittamaw xi wħud li mingħalihom ikunu jistgħu jiffrankaw lil Malta l-obbligu li ssalva ħajjet dawk li jkunu fil-periklu li jegħrqu – xorta waħda nibqgħu bir-responsabbiltà li nsalvaw lil min ikun fil-periklu tal-għarqa fl-ibħra tagħna.

U xorta waħda kien ikollna nipperswadu lil Franza, lill-Ġermanja, lill-Isvezja u lill-Polonja biex dawn il-pajjiżi jieħdu s-"sehem" tagħhom ta' dawk li nkunu rnexxielna nsalvaw mill-għarqa.

Għaldaqstant Evarist Bartolo għandu jiċċara kliemu u jgħid li meta jsemmi lill-"Ewropa" jkun qed jirreferi għall-gvernijiet tal-pajjiżi Ewropej.

Evarist Bartolo kien jifforma parti minn gvern li f'idejh kellu l-Presidenza tal-Unjoni Ewropea.

L-istess gvern li, għall-okkażjoni, kien kixef statwa fil-Belt Valletta li tixbaħ ħarja tal-irħam f'nofs il-misraħ ta' Kastilja.

Li kieku ried, il-gvern kellu 6 snin sħaħ biex, permezz ta' ħidma diplomatika, jipperswadi lill-Unjoni Ewropea biex tieħu l-kwistjoni tal-immigranti taħt idejha.

Iżda minflok għamel dan, ipprefera li jżomm il-politika tal-immigrazzjoni barra mill-kompetenza tal-Unjoni Ewropea għaliex ma riedux jagħtu r-riħ lil min seta' tħajjar iwaqqfilna l-bejgħ tal-passaporti Ewropej.

Issa Malta qed tħallas il-prezz tar-regħba u tan-nuqqas ta' għaqal u l-uniċi persuni li qed ibatu huma l-immigranti abbandunati bejn sema u ilma.

Joseph Muscat kien għamel minn kollox biex jipprova jeħles mill-problema tal-immigranti.

Iżda meta waqgħetlu l-maskra u l-Ewropej intebħu x'ħobż jiekol, id-dehra ta' Malta f'għajnejn id-dinja kienet diġà leħqet laqqtet id-daqqiet u ftit kienu dawk li kienu lesti li jaqbżu għaliha.

Evarist Bartolo kien mingħalih li jekk joqgħod inewwaħ xi ftit u jħabbat fuq sidru waqt intervista ma' Tim Sebastian, kien hemm min ser jagħlaq għajnejh għall-fatt li hu stess kien ħaġa waħda mal-gvern mafjuż ta' Joseph Muscat u dan minkejja li kien jaf dak kollu li kien għaddej minn taħt.

Id-dinja tiegħek hi dinja tal-ħolm, Sur Evarist Bartolo u m'hix id-dinja reali.

Hawn m'intix titħaddet mal-udjenzi tas-Super One li f'ħakka t'għajn jafu jixgħalulek ix-xemgħat b'qima u, ftit tal-ħin wara, jaslu wkoll biex isallbuk għaliex hekk ikun ordnalhom il-kbir mexxej tagħhom.

Varist, qed taħsad dak li int tajt il-lala lil Joseph Muscat biex jiżra'.

Kien missek warrabt meta ntbaħt li konna qed nitmexxew lejn direzzjoni żbaljata.

Issa kif tista' qatt tippretendi li sħabna l-Ewropej ser jafdaw lilek u lill-gvern immexxi mill-avukat personali ta' Joseph Muscat?

Jaqaw ħsibt li xogħol il-ministeru tal-affarijiet barranin jikkonsisti biss fil-ġbid tar-ritratti tiegħek ma' papiet u prinċpijiet?

Xogħol il-ministru tal-affarijiet barranin huwa dak li jħares u jippromwovi lill-interess pubbliku billi jkabbar u jindokra r-relazzjonijiet ma' pajjiżi oħra, li jkattar il-fiduċja u li jsostni l-obbligu morali li ngħinu lil sħabna li jkunu fil-bżonn tal-għajnuna.

Varist, minflok wettaq dan ix-xogħol, min kien qed imexxi l-gvern ta' qabel mexxa' l-quddiem l-interessi ta' Christian Kaelin u tal-klijenti tiegħu Ali Sadr Hashemi Nejad, Ilham Aliyev u wliedu.

Kif ukoll, m'għandniex xi ngħidu, l-interessi ta' Keith Schembri, Konrad Mizzi u tiegħu stess: dawn ilkoll ġew jaqgħu u jqumu altament mill-interess nazzjonali.

Varist, matul dawn l-aħħar 7 snin int kont mingħalik li m'aħniex ser niġu bżonn l-għajnuna ta' pajjiżi oħra.

Kont mingħalik li "l-aqwa żmien" ma kien ser jispiċċa qatt.

Kont mingħalik li ma jimporta xejn meta nħallu lill-pajjiżi ġirien tagħna jgħumu fid-demm tal-mafja, aħna u naħslu l-flus maħmuġin tagħhom.

Kont mingħalik li ma jkun ġara' xejn jekk inħallu li ssir ħsara lill-pajjiżi ġirien tagħna billi nippermettu lin-negozji li jużaw ir-riżorsi tagħhom li jħallsu ftit li xejn taxxa f'pajjiżna.

Kont mingħalik li, bis-saħħa tal-iskema tal-bejgħ tal-passaporti, ma konniex ser niffaċċjaw il-konsegwenzi meta lill-pajjiżi ġirien tagħna esponejnihom għad-dħul liberu fit-territorju tagħhom ta' frodisti u ta' terroristi.

Malta ma tantx fadlilha ħbieb.

U, skont il- Malta Today, il-gvern qed ifittex li jagħmel ħbieb ġodda.

Skont dan il-ġurnal, Malta qed tfittex ħbiberija mal-President Recep Erdogan, bniedem li kemm il-darba ġie kundannat għall-ksur tad-drittijiet tal-bniedem fit-Turkija, u dan sabiex jagħtina daqqa t'id biex inwaqqfu lill-immigranti qabel jaqsmu bil-baħar biex b'hekk ma jkollniex għalfejn noqgħodu nreġġgħuhom lura.

Jekk dan ir-rapport huwa minnu u l-gvern qed jaħdem minn wara dahar sħabna l-Ewropej, x'aktarx li ser ikompli jonqas iċ-ċans li dawn jagħtu widen lill-krib patetiku ta' Evarist Bartolo.

Evarist Bartolo qed jammetti li jixtieq iwarrab biex ikun jista' jserraħ il-kuxjenza tiegħu.

Jidher li qed jifhem li, f'dawn l-aħħar ġranet, Malta qabżet il-limiti ta' dak li setgħet tagħmel u li tinsab determinata li tibqa' tagħmel minkejja l-fatt li d-deċiżjonijiet li qed jittieħdu qed isarrfu f'imwiet u fi tbatija.

Mingħalih li, meta jlissen diskors bħal dan, ikun qed juri li huwa bniedem ta' prinċipju.

Iżda m'huwa xejn minn dan.

Mara ta' prinċipju – u forsi anki raġel ta' prinċipju – mill-bidu nett kienet tikkundanna kull illegalità li kienu qed iġiegħluha tkun kolleġġjament responsabbli għaliha minħabba l-kariga ministrjali tagħha fi gvern li jippermetti lill-bnedmin li jegħrqu fil-baħar jew li jreġġagħhom lura lejn it-tortura u l-iskjavitù fil-Libja jew inkella jżommhom maqfulin bejn sema u ilma fuq vapur tat-turisti, Li kieku kien politikament sinċier, Evarist Bartolo ma kienx imur igħid li kien ser iwarrab minħabba "l-Ewropa" għax b'hekk ikun qed iqanqal il-mibgħeda lejn istituzzjoni li hi waħda mill-paladini li fadal tal-ordni dinjija li hi msejsa fuq il-liġijiet internazzjonali.

Li kieku kien politikament sinċier, kien igħid li ser iwarrab għaliex bil-lejl jippreferi li jorqod trankwill milli jkun parti minn gvern li jinjora d-drittijiet universali tal-bniedem, hu x'inhu l-kulur tal-ġilda tiegħu, li jgħix ħieles mit-tortura u mill-gwerer imdemmija.

Lil Evarist Bartolo ma nistax nagħmillu sejħa biex, minflok iwarrab, jerfa' r-responsabbiltajiet tiegħu u li jwettaq xogħolu.

Il-ġjufija tiegħu, l-ambigwità morali tiegħu u l-egoiżmu u t-tħassir patoloġiku li għandu jistgħu ikunu providenzjali.

Għaliex, għalkemm dan m'hu qatt ser jammettih, m'huwiex maqtugħ biex imexxi d-dikasteru tal-affarijiet barranin.

Għandu jifhem li m'hu qatt ser jittieħed bis-serjetà meta jitkellem f'isem Malta meta jonqos li jispjega x'kienet ir-raġuni il-għala baqa' jservi ta' ministru taħt Joseph Muscat.

Issa ser ikollu wkoll jispjega għaliex għadu ma warrabx mill-gvern ta' Robert Abela wara li ttieħdu d-deċiżjonijiet dwar l-immigranti fi tmiem il-ġimgħa tal-Għid.

Id-dnub ta' dan kollu jinsab fil-fatt li pajjiż sħiħ naqas li jilmaħ il-ħajt ġej ma wiċċu hu u jsuq "gas down" fid-direzzjoni tal-istess ħajt.

Ħadna pjaċir intellqu f'karrozza veloċi u njorajna l-persuni innoċenti li tajjarna frott sewqan bla galbu.

Issa li dħalna fil-ħajt u ninsabu mwaħħlin fih, bejna u bejn ruħna qed ngħidu li qatt ma kien hemm ħajt.

Issa l-gvern qed jipprova jsib il-kenn ma' ħajt immaġinarju u qed iwaħħal fil-barranin tat-tramuntana u tan-nofsinhar.

U, waqt li aħna qed ninħarqu fit-torri tagħna, Evarist Bartolo qed ihedded li jaqbeż 'il barra mit-tieqa bħallikieku b'hekk ser jinstab tarf tal-kobba li l-gvern jinsab imħabbel fiha.

Previous: L-aħħar aħbarijiet: 90 ruħ fil-periklu tal-għarqa fl-ibħra Maltin Next: Mela issa Robert Abela m'għadux imħasseb dwar l-epidemija? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-aħħar aħbarijiet: 90 ruħ fil-periklu tal-għarqa fl-ibħra Maltin

L-aħħar aħbarijiet fid-08:44.

Aqraw dwar l-operazzjoni ta' "salvataġġ".

Dgħajsa tal-imjam mgħobbija b'90 immigrant bħalissa tinsab fl-ibħra Maltin.

Rapporti jgħidu li din id-dgħajsa tinsab fil-periklu li tegħreq.

Fost il-passiġġieri hemm mill-inqas mara waħda li hi tqila u numru ta' tfal.

Il-lejl li għadda tal- Alarm Phone ġibdu l-attenzjoni. +++ BREAKING +++ A boat in distress with ~90 people in Maltese SAR just reached out to #Alarmphone .

We alerted authorities to launch a rescue immediately without delay! @guardiacostiera

pic.twitter.com/UhaNHBttIj — Alarm Phone (@alarm_phone) May 2, 2020 Id-dgħajsa tinsab madwar 17 il-mil mill-ibħra tal-Italja iżda bħalissa tinsab fl-ibħra Maltin u, skont kif ġejt infurmat, Malta qed tikko-ordina s-"salvataġġ".

Dawn ir-rapport jgħidu li fil-post hemm tliet vapuri oħra, li tnejn minnhom huma vapuri merkantili li jġibu l-ismijiet Marina u Pixis Epsilon li qegħdin jissorveljaw barkun.

Hemm ukoll it-tielet vapur li jinsab qrib id-dgħajsa.

Rapporti mhux konfermati jgħidu li dan it-tielet vapur li jinsab qrib id-dgħajsa qed ibaħħar fid-direzzjoni ta' Tripli.

(Ir-ritratt mehmuż ma' din l-istorja m'huwiex tad-dgħajsa in kwistjoni).

L-aħħar aħbar (08:44) Il-vapuri Marina u Pixis Epsilon qed iżommu 'l bogħod mid-dgħajsa tal-immigranti li issa qed tagħmel l-ilma.

It-tielet vapur kummerċjali li qed ibaħħar fid-direzzjoni tad-dgħajsa iġib l-isem Carina u dan il-vapur ma jtajjarx il-bandiera Maltija.

Il-vapur Carina kien fi triqtu lejn Tripli sakemm ingħata ordni biex jibdel id-direzzjoni tiegħu minn 60 mil fil-punent u jbaħħar fid-direzzjoni tad-dgħajsa tal-immigranti.

Fiċ-ċirkostanzi, ordni bħal din ma kienitx waħda meqjusa normali.

Esperti fil-materja qaluli li ġaladarba vapur wieħed mit-tlieta mdaħħlin f'din l-operazzjoni li ma jtajjarx il-bandiera Maltija ġie ordnat biex idawwar ir-rotta u jersaq viċin id-dgħajsa tal-immigranti jista' jfisser li l-awtoritajiet Maltin għandhom l-intenzjoni li jreġġgħu lill-immigranti lura lejn il-Libja.

Previous: Issa qed naħsdu dak li kien inżera' Next: Il-kobba mħabbla li l-gvern qed ikompli jitħabbel fiha window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Aġenzija li taqa' taħt Chris Cardona b'direct order ta' 10,000 ewro għal 'escorting services'

Mistoqsija Parlamentari li għamel Jason Azzopardi lil Chris Cardona u li fiha talbu jelenka d- direct orders mogħtija mill-Ministeru tiegħu wasslet għal risposta pjuttost mhux tas-soltu.

Fit-tweġiba ta' Chris Cardona tissemma direct order li ġġib id-data tal-1 ta' Frar 2017 għall-ammont ta' 10,000 ewro li ngħad li tħallsu "biex jiġu pprovduti escorting services ".

L-hekk imsejħa "servizzi" jingħad li ngħataw lill-Malta Industrial Parks Limited, il-kumpanija tal-istat li taġixxi bħala sid il-kera għall-proprjetajiet industrijali li għandu l-gvern.

It-tweġiba ma tipprovdi l-ebda dettalji oħra għalkemm wieħed jissopponi li xi darba jew oħra għad tingħata xi tip ta' spjegazzjoni.

Fi Frar 2017 Chris Cardona kien qed jiffaċċja ammont pjuttost qawwi ta' domandi b'rabta ma' servizzi li wieħed jimmaġina li jistgħu jiġu deskritti bħala tal-istess tip.

Madanakollu hu minn dejjem ikkontesta l-fatt li hu gawda minn servizzi ta' dan it-tip.

Qatt ma saret diskussjoni dwar jekk dawk is-servizzi – jekk sar użu minnhom – ġewx mogħtija, kemm swew u kif ġew imħallsa.

Previous: Ħrejjef mill-Art tas-Serenità 5 Next: Fake news.

Minn sors uffiċjali. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Fake news. Minn sors uffiċjali.

Glen Bedingfield jilbes bosta kpiepel imma rwol wieħed biss għandu li jgħodd verament.

Huwa blogger.

Huwa MP (back-bencher) mal-Labour.

Imma dawk huma rwoli awżiljarji.

Il-funzjoni essenzjali tiegħu jaqdiha fl-Uffiċċju tal-Prim Ministru, wara skrivanija mhux aktar minn 10 metri 'l bogħod minn Joseph Muscat.

Bħala sors, ma jistax ikollok sors uffiċjali aktar minn hekk.

Bħala riflessjoni tal-fehmiet u l-ħsibijiet ta' Joseph Muscat, hu tabilħaqq viċin tal-Prim Ministru, tant li jgħaddih biss Joseph Muscat innifsu.

Issa għandna lil Glen Bedingfield, il-portavuċi tal-Prim Ministru, jesponi ritratt ta' professjonisti mediċi f'Mater Dei u jakkużahom li qegħdin jitbissmu u jiġu jaqgħu u jqumu mit-tbatija tal-pazjenti għal raġuni li tirrifletti biss l-interessi tagħhom.

Jesponihom biex il-folla tkun tista' tħaġġarhom, almenu metaforikament.

Ifli l-kummenti li jidhru taħt il-powst tiegħu fil-Facebook u tara kif irnexxielu jasal fejn ried jasal.

Fil-verità r-ritratt li qed juri huwa dak tat-tobba tal-Emerġenza li għalkemm jissimpatizzaw mal-azzjoni tal-union, qed jirrispettaw id-dispożizzjonijiet dwar is-servizzi minimi li jissemmew fi l-liġi dwar l-istrikes .

Dawn id-dispożizzjonijiet jitolbu m it-tobba li f'każ ta' strike jibqgħu jagħtu dak li jissejjaħ Sunday-service .

Dan ifisser li dawk li jidhru fir-ritratt għaddejjin jaħdmu ilsienhom barra jagħtu servizz ta' emerġenza lill-pazjenti, bħal kull ġurnata oħra — għax kif tista' taħseb, is-servizzi tal-emerġenza fil-Ħdud ikunu l-istess bħal kwalunkwe ħin ieħor tal-ġurnata, bi nhar u bil-lejl.

Glen Bedingfield jafu dan.

Mhuwiex xi ċuċ li ma jafx il-fatti x'inhuma.

Huwa giddieb, kwalità li bilfors irid ikollok ladarba taħdem għal Joseph Muscat.

Imma huwa dak it-tip ta' giddieb li Dante jżomm post speċifiku fl-infern għalih: is- seminatore di discordie , dak li jiżra' l-kunflitti.

Din il-gidba mhix maħsuba sempliċiment biex tirrita lit-tobba, li bħala grazzi għall-vokazzjoni u x-xogħol tagħhom ngħataw din il-malafama.

Din il-gidba hi intenzjonata biex issaħħan l-irjus, biex lill-folla tagħtihom lil min jobogħdu, biex taġevola lil min hu vjolenti joħroġ il-qilla tiegħu fuq dawk il-professjonisti li donnhom wettqu reat li ma jinħafirx: dak li ma jaqblux mal-Gvern.

Glen Bedingfield huwa strument tal-Istat.

Lit-tobba li esprimew opinjoni, l-Istat sallabhom.

K ulm'għamlu kien li ppużaw għal ritratt biex jesprimu solidarjetà mal-kollegi li qed jistrajkjaw.

U minħabba f'hekk ġew intimidati mill-Istat, li esponiehom għall-periklu .

Li taħdem fl-Emerġenza diġà hu xogħol riskjuż ħafna, imm'issa l-Istat għollielhom ir-riskju aktar milli kien.

Previous: Aġenzija li taqa' taħt Chris Cardona b'direct order ta' 10,000 ewro għal 'escorting services' Next: V A Cremona: B'ewro tixtri sptar? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Jeddek li tkun taf

Segwu dan id-diskors ta' Jason Azzopardi.

Jitkellem dwar il-Pilatus Bank u dwar Henley & Partners li jsejjħilhom bħala tnejn mis-swaba tal-istess id moħbija.

It-tielet saba' ta' din l-id moħbija huwa dak ta' Joseph Muscat li, skont il-Malta Today, baqa' jinsisti li qatt ma kellu ħjiel dwar il-kawża SLAPP li tal-Pilatus Bank kienu għamlu kontra Daphne Caruana Galizia f'Arizona.

Hawn qed nuża l-ingwanti miegħu.

Muscat jinsisti li l-Uffiċċju tal-Prim Ministru ma kellux ħjiel.

Li ma jfissirx neċessarjament li HU ma kellu ebda ħjiel.

Kif isostni Jason Azzopardi hawnhekk, Joseph Muscat kien uża l-indirizz elettroniku @ josephmuscat.com meta kien ikkonfoffa ma' Henley & Partners biex tinbeda' kawża SLAPP kontra Daphne Caruana Galizia u kontra Jason Azzopardi.

Għalkemm hawn Muscat ma kienx daħħal lill-Uffiċċju tal-Prim Ministru fil-kredu, dan ma kienx biżżejjed biex iżomm lill-ispiji formidabbli li kellha Daphne Caruana Galizia madwar id-dinja milli jsiru jafu b'din il-konfoffa.

U allura sirna nafu li Joseph Muscat kien jaf minn qabel bil-kumplott SLAPP ta' Henley & Partners mhux bis-saħħa ta' xi komunikazzjoni uffiċjali li ħarġet minn naħa tal-Uffiċċju tal-Prim Ministru.

Sina nafu bis-saħħa tal-ħila investigattiva ta' ġurnalista li – kif seħaq Jason Azzopardi – kienu qed jagħmlu minn kollox jeqirdu finanzjarjament.

Ma rnexxilhomx jeqirduha finanzjarjament.

Kien jeħtieġ li jeqirduha b'mezzi oħra biex isikktuha.

Iżda b'xorti tajba kienet leħqet kixfet ir-rabtiet soċjali li jeżistu bejn Henley & Partners u l-Pilatus Bank fl-ogħla livelli tagħhom.

Il-Prim Ministru qed jiċħad li kien hu li awtorizza lil tal-Pilatus Bank biex jagħmlu kawża SLAPP kontra Daphne Caruana Galizia.

Ejjew naraw x'inhuma l-fatti: Joseph Muscat kien personalment awtorizza lil Henley & Partners biex imexxu b'kawża SLAPP kontra Daphne Caruana Galizia.

Joseph Muscat kien jaf b'mill-inqas tliet każi ta' theddidiet b'kawżi SLAPP kontra ġurnali Maltin.

Joseph Muscat kien jaf b'theddida b'kawża SLAPP li kienet saret minn Henley & Partners lil The Shift News, liema theddida, iżda, ġiet injorata minn dawn tal-aħħar.

Joseph Muscat jaf li Jason Azzopardi ippreżenta fil-Parlament abbozz ta' liġi li jipprovdi kontra l-kawżi SLAPP.

Joseph Muscat jaf li saru rakkomandazzjonijiet minn organizzazzjonijiet internazzjonali tax-xandir, minn għaqdiet volontarji u minn diversi ġurnali indipendenti kontra l-kawżi SLAPP.

Joseph Muscat jaf b'pariri legali li sarulu minn avukati esperti fit-teknoloġija tal-informazzjoni biex jilleġiżla kontra l-kawżi SLAPP.

Fuq danJoseph Muscat waqa' s-skiet.

Bejn il-kliem ta' Joseph Muscat u l-aġir tiegħu hemm il-baħar jikkumbatti.

Kull jum li jgħaddi li fiħ Joseph Muscat jonqos li jħares il-libertajiet tax-xandara u tal-ġurnalisti mit-theddida tal-kawżi SLAPP u jħalli lil din it-theddida mdendla fuq l-irjus, ikun qed jikkonferma li diġà jaf b'kawżi SLAPP li għad iridu jsiru kontrina.

Jeħtieġ li tifhem li int mhux talli ġejt imċaħħad mill-ħiliet ġurnalistiċi ta' Daphne Caruana Galizia, mir-riżorsi kbar li kienet akkumulat b'reqqa matul snin twal ta' ġurnaliżmu kredibbli u mill-kuraġġ formidabbli tagħha.

Id-dritt tiegħek li tkun taf jinsab imkażbar mill-kompliċità, attiva jew passiva, tal-prim minstru tiegħek fil-konfront tat-theddid tal-kawżi SLAPP li jġorru magħhom konsegwenzi f'danni ta' għexieren ta' miljuni ta' dollari.

Dan forsi mhux se jbeżża' xi nofs miġnun bħali.

Iżda hija ħaġa magħrufa li kien hemm okkażjonijiet fl-imgħoddi fejn dawn il-kawżi kienu l-kaġun li xi ġurnali li bidlu verżjonijiet ta' stejjer imxandra.

M'aħna ser inkunu nafu qatt jekk għandhomx f'idejhom aktar informazzjoni jew jekk iċċensurawx dak li diġà jafu sabiex jevitaw li jidħlu f'aktar basal bħal dawn.

M'aħna ser inkunu nafu qatt kemm hemm xhieda li jafu b'aġir illegali, kemm hemm whistleblowers u kemm hemm sorsi kunfidenzjali li ddeċidew li jżommu s-skiet minħabba l-biża' li l-ġurnalisti ma' min ikunu tkellmu b'kunfidenza jiddeċiedu li ma jxandrux l-informazzjoni li tkun ġiet mgħoddija lilhom minkejja r-riskji kollha li jkunu ħadu biex setgħu wassluhielhom.

Il-libertà ġurnalistika m'hix xi privileġġ speċjali ppremjat lill-ġurnalisti.

Din il-libertà tfisser id-dritt tiegħek li tkun taf dwar minn qed imexxik u dwar kif flusek qed jintefqu f'ismek.

Jekk il-ġurnalisti jibdew jibżgħu ixandru l-verità, din il-verità m'aħna ser insiru nafuha qatt.

Din is-sitwazzjoni m'għandna naċċettawha qatt.

Previous: V A Cremona: B'ewro tixtri sptar?

Next: Ġurnalisti tal-Istat window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


V A Cremona: B'ewro tixtri sptar?

Miktub mill-mistiedna Vicki Ann Cremona: Jekk tmur tieħu kafé ġol-Belt Kapitali tal-Kultura, ewro mhuwiex biżżejjed biex tħallsu – trid tkompli żżid xi ħaġa tal-flus miegħu biex jaqduk.

Iżda sa ewro, naħseb li kull wieħed u waħda minnha naslu biex noħorġu mill-but.

U kieku l-gvern ġie joffrilna nixtru dak kollu li fih sptar b'ewro, forsi konna nitħajru nidħlu għaliha u naraw kif ndawru xi sold minnhom!

Mhux talli hekk, talli kieku il-gvern offrilna xi sptar bil-kundizzjonijiet li offra lill-kumpanija barranija, fejn min krieh m'għandux x'jinkwieta għal ebda dejn, kien ikollna wkoll minn fejn nagħżlu: jekk ma kienx jogħġobna l-isptar t'Għawdex, stajna forsi naraw jekk nippreferux lill-isptar Karen Grech, jew dak ta' San Luqa!

Il-problema hija li l-Gvern tal-Maltin, lill-ebda Malti jew Maltija bħalek u bħali ma ġie joffrih.

Però ġie jaqa' u jqum mill-fatt li proprjament, dawk l-isptarijiet diġa kienu tagħna: saru u żammejnihom minn flusna – mit-taxxi tagħna.

U b'hekk, ma kellu l-ebda dritt ibigħhom.

Il-fatt li dak li kien fihom tah għall-ewro simboliku huwa daqqa ta' ħarta lil kull min iħallas onestament u fil-ħin it-taxxi tiegħu jew tagħha.

Xi jfisser meta ngħidu li l-gvern biegħ l-isptarijiet tagħna?

Jidher li jekk int Għawdxi, u għandek bżonn tmur l-isptar, u jekk n-numru (baxx) ta' sodod li din l-entità l-ġdida li suppost se tmexxi l-isptar ħalliet għall-użu b'xejn tal-poplu għawdxi diġa ntela'– suppost, għax dan il-privileġġ diġa jidher li għadda għand oħrajn – mhuwiex ċar x'għażla jibqagħlek.

Nissaponi jew ikollok tħallas xi ħaġa minn butek, jew il-poplu mit-taxxi ikollu jħallas għalik – ħafn'aktar minn dak li qiegħedi diġa iħallas għas-servizz – jew ikollok tiġi Malta, fejn il-postijiet tant mhumiex biżżejjed li kien hemm mument fejn kien qiegħed jissemma l-ħsieb li nerġgħu nsaħħu lill-isptar San Luqa ħalli n-nies tkun tista' tinqeda aħjar.

Issa, jekk dan se jsir jew le, m'għadux jiddependi minna, mill-poplu malti u għawdxi, għax il-Gvern Tagħna Lkoll mar u biegħu lill-barranin, u dak li fih għal ewro!

Mhux hekk biss, imma serħilhom moħħhom li jekk l-gvern jerġa' jieħu lura l-isptarijiet, jerfa' d-dejn tagħhom hu – jew aħjar, nerfgħuhom aħna lkoll, mit-taxxi tagħna!

Dan iġieghel lill-wieħed jaħseb li jew Joseph Muscat, Prim Ministru Tagħna Lkoll, ma fehemx li b'ewro lanqas kafé ma tieħu u li l-persuna jew persuni li għamlu din il-bravata tmejlu bih u bil-poplu malti, jew daħal magħhom u qiegħed jitmejjel bina hu ukoll!

Certament, mhux se nkun jien li ser inkun naf kif qegħdin tassew l-affarjiet.

Dik li s-soltu dat-tip ta' borom kienet taf tikxifhom, qatluha.

It-tobba illum se joħorġu bi 'Strike' biex jiġġieldu għal dak li huwa verament tagħna lkoll – l-isptarijiet tagħna.

Wieħed jista' jgħid li jekk kienu qegħdin jissuspettaw xi ħaġa, misshom ilhom li tkellmu, imma nsomma, kif jgħidu l-Ingliżi 'Better late than never'.

Huwa dmirna li aħna mhux talli nagħtuhom raġun, imma nuruhom is-solidarjeta' tagħna.

Ma ninsewx li fis-snin sebgħin, ħafna mit-tobba ewlenin tagħna, u dawk iż-żgħażagħ li kienu qegħdin jistudjaw il-mediċina, kellhom jitilqu minn Malta minħabba l-gvern u l-indħil tiegħu; fl-isptarijiet, it-tobba Maltin kont kważi tgħoddhom fuq ponot subajk.

X'se jsir mit-tobba tagħna?

X'se jsir issa mill-isptarijiet tagħna jekk tassew m'għadhomx tagħna?

X'se jsir mill-isptar t'Għawdex, li jaqdi gżira sħiħa, u mill-isptar Karen Grech?

L-isptar San Luqa, tawhulhom għal kważi mitt sena, ħafna minna nkunu ilna li tlaqna!

Domanda importanti oħra, l-bqija ta' l-ewro, f'liema but daħlet?

Għax dak li fih sptar, b'ewro tbiegħu fuq il-karta biss (jidhirli, biex ma tħallasx taxxi) imma dak li jinteressa lill-ħafna minna huwa: is-somma vera li jsarrfu dawn l-isptarijiet, għand min marret?

Jaqaw din ukoll siefret il-Panama, jew il-Virgin Islands?

U aħna l-Maltin se nerġgħu nibqgħu b'xiber mnieħer, anzi nħallsu mit-taxxi tagħna l-ispejjes żejda li dan il-bejħ se jġib miegħu?

U dawn li qegħdin jisirqulna flusna, se jkomplu joħorġu l-flus mill-pajjiz, biex t-taxxi li nħallsu aħna jibqgħu ma jħallsuhomx?

Mela kull wieħed u waħda minna għandna nżommu mat-tobba a u nuruhom s-solidarjeta' tagħna talli qegħdin jiġġieldu biex jiżguraw li dak li hu tagħna ma jibqax jitberbaq jew jinsteraq!

Previous: Fake news.

Minn sors uffiċjali.

Next: Jeddek li tkun taf window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ġurnalisti tal-Istat

Mill-ħafna modi kif il-libertà tal-media qed tiġi mhedda mill-intervent tal-Istat f'Malta, l-iktar li jispikka hu l-mod falz kif il-propogandisti tal-Istat jadottaw it-terminu 'ġurnalist'.

Mhux biss jippretendu li huma ġurnalisti meta fl-istess ħin ikunu qed iservu l-interessi tar-reġim, imma jaħdmu attivament biex jeskludu l-ġurnalisti ġenwini u jfittxu li jneħħulhom il-kredibbiltà.

Għalhekk lil Daphne Caruana Galizija kienu jsejħulha 'blogger' — kienu jużaw il-kelma b'timbru unikament Malti, mgħobbija b'tikketta negattiva, derogatorja u mneżżgħa mill-funzjoni tal-ġurnalist li jinforma u janalizza dak li jkun għaddej.

Mhumiex biss il-politiċi li kienu jagħmluha din.

U għadhom jagħmluha.

Il-president tal-Istitut tal-Ġurnalisti Maltin, Norma Saliba, f'avveniment li attendejt għalih jien ukoll, tkellmet dwar ix-xewqa tagħha li tiġi introdotta liċenzja tal-Istat li tillimita l-aċċess għall-attività ġurnalistika għal dawk biss li jawtorizza l-Istat.

Mhux ta' b'xejn l-Istitut tagħhom huwa l-uniku assoċjazzjoni tal-ġurnalisti li mhux isemma' leħnu b'mod attiv biex ikun hemm skrutinju internazzjonali tal-investigazzjonijiet dwar il-qtil ta' Daphne Caruana Galizia.

Bil-maqlub tagħhom, l-Istitut lokali qatt ma qiesha bħala kollega.

Norma Saliba argumentat li hemm bżonn reġim sponsorjat mill-Istat biex jiżgura l-istandards fil-ġurnaliżmu.

Imma jekk dawk l-istandards se jkunu baxxi biżżejjed biex jinkludu lilha, kif x'aktarx tkun trid, ħadd m'għandu għax jinkwieta li jitħalla barra, u allura l-eżerċizzju kollu kemm hu jkun sar għalxejn.

Il-motivazzjoni ta' liċenzja tal-Istat għad-dritt tal-ġurnaliżmu huwa aktar misterjuż u ċertament suspettuż ħafna f'idejn xi ħadd li jservi ta' preżentatriċi għall-avvenimenti ta' propoganda tal-gvern, kif tagħmel Norma Saliba.

L-intenzjoni veru hi li ċċaħħad il-protezzjoni tal-libertà tal-media lil dawk li verament jeħtiġuha, dawk li jinvestigaw l-azzjonijiet ħżiena tan-nies fil-poter u li jikkritikawhom minħabba f'hekk.

Imbagħad hemm Brian Hansford, eżempju rivoltanti ieħor ta' propoganda li sservi lill-Istat bil-libsa tal-ġurnaliżmu.

Is-serje tiegħu tul dawn l-aħħar ġimgħat fuq Facebook, dwar Marija Efimova — serje li tfakkrek fit-tortura psikoloġika Ċiniża ta' qatra ilma wara l-oħra — kienet għalkollox sajma mill-informazzjoni għax kien ovvju li kienet maħsuba biex tbeżża' whistle-blower u sors minn ġewwa tal-informazzjoni.

Għax Brian Hansford hu taparsi ġurnalist li m'għandux simpatija għas-sorsi imma għal dawk li għandhom is-sigrieti li s-sorsi jiżvelaw.

Din tixbah lill-istorja ta' dawk il-gwardji voluntiera Lhud li, biex il-Ġermaniżi ikunu jistgħu jgħaddu siegħa żmien, kienu joqogħdu jsawtu lill-kompatrijotti tagħhom fil-kampijiet tal-mewt tal-olokawstu.

U powst tiegħu fuq Facebook illum, għal mument iddevjat mill-vittma favorita tiegħu — whistleblower mistoħbija li qed tibża' għal ħajjitha wara li l-ġurnalista li fdat fiha splodewha f'karozza bomba — u mxiet għall-ġurnalisti nfushom.

Għaliex, qed jistaqsi, ġurnalist ma jsibx problema jiddefendi ruħu f'kawża ta' malafama f'Malta, imma jsib problema jagħmel l-istess f'qorti Amerikana?

Fi kliem ieħor, għaliex nippruvaw inwaqqfu l-kawżi SLAPP jekk wieħed qed jgħid il-verità?

Ovvjament qed jilgħabha tal-iblah.

It-tweġiba għad-domanda tiegħu jafha tajjeb.

Peress li jaħdem għal Joseph Muscat u Joseph Muscat hu favur it-theddid jew l-attivazzjoni tal-kawżi SLAPP — aqra l-blogg tiegħi aktar kmieni llum biex tara r-raġunijiet tiegħi għax nemmen li dan hu l-każ — Hansford jaf li dan ma jqiegħdu f'ebda riskju.

Imma n-nagħaġ li jċapċpulu fil-paġna tal-kummenti, li jifirħulu għall-filosfija tiegħu li ma treġix, apparentement ma jafux it-tweġiba għal dik id-domanda, u forsi, għall-benefiċċju preżunt tagħhom, għandha tiġi ripetuta.

Jekk xi ħadd jaħseb li għandu raġun u li ġurnalist mhux qed jgħid is-sewwa fuqhom, m'għandux għalfejn jagħmel kawża fl-Amerka.

Jista' jagħmel kawża f'Malta.

Jagħmel kawża fl-Amerka preċiżament għax il-ġurnalist li jkun qiegħed fil-mira tal-kawża x'aktarx ikun qed jgħid is-sewwa fuqu.

Imma l-ebda organizzazzjoni tal-media f'Malta, aħseb u ara individwu, ma jista' realistikament jiddefendi kawża fl-Amerka.

Le, Brian Hansford, trid tagħmel iżjed milli tmur Arizona biex tixhed fil-każ tiegħek, u t-titjira weħidha wkoll tiġi tiswa aktar milli ġurnalist jaqla' fi tliet xhur.

Biex tiddefendi ruħek f'ġuri, trid tagħmel bosta traġitti u trid issib fejn toqgħod fit-tul għal diversi xhur u snin li waħedhom jiswew ħafna aktar milli jaqla' ġurnalist, u aktar minn dak li tista' taffordja kwalunkwe organizzazzjoni tal-media, bl-eċċezzjoni ta' dik li Brian Hansford jaħdem magħha – l-Istat.

Imma ħadd ma jista' realistikament jiddefendi ruħu fl-Amerka.

Ikollok tqabbad ditta tal-avukati mill-professjoni legali tal-Istat fejn il-kawża tkun saret.

Anke jekk ma tkunx qed tippjana li jkollok difiża b'saħħitha daqs ta' dawk li jagħmlulek il-kawża, tkun qed tiffaċċja spejjeż legali ta' xi 400 dollaru fis-siegħa li, jekk ma jkollokx credit fl-Amerka, tipikament jittieħdu minn depożitu ta' flus li jrid isir minn qabel li jammota għal għexieren ta' eluf ta' dollari.

Anke taħseb fiha biss jaqbiżlek id-dmugħ.

U kien hemm min ħaseb fiha.

Iffaċċjati b'dan il-prospett The Times , The Malta Independent u MaltaToday ilkoll ħassew li ma kellhomx għażla ħlief li jċedu għall-pressjoni u jiktbu l-istejjer tagħhom mill-ġdid b'mod li ma jirritax lil Pilatus Bank.

Ma jimpurtax jekk il-Bank hux fit-tajjeb jew le.

Ċertament il-gazzetti qatt ma aċċettaw li kienu fit-tajjeb jew fil-ħażin dwar dak kollu li kellhom jiktbu mill-ġdid.

Sempliċiment ma kellhomx il-mezzi biex jiddefendu ruħhom anke min theddida ta' kawża, aħseb u ara minn waħda li diġà bdiet.

Lil dawk il-ġenji li qed iċapċpu għal-loġika ta' Brian Hansford nista' ngħidilhom din: Taħsbu li l-ġurnalist se jmur minn taħt?

Taħsbu li jekk issikket ġurnalist b'dan it-theddid se tkun rebħa għalikom għax il-partit tagħkom u l-kap tagħkom jistgħu jibqgħu għaddejjin mingħajr ma jiffaċċjaw kritika?

Ħadd ħliefek mhu se jmur minn taħt, għax qed jiċħdulek id-dritt li tinforma ruħek kif jixraqlek sabiex għada tkun tista' tiddeċiedi jekk tkux trid tibqa' tagħti l-appoġġ lill-partit tiegħek u l-kap tiegħek.

Ma jimpurtanix jekk ma tridx tisma'.

Inkellmek b'lingwa li tista' tifhem.

Jekk oħtok taf li r-raġel tiegħek qed jaqlibhielek u kien mar ma' xi nisa oħra, mhux aħjar ġiet tgħidlek?

Jekk ir-raġel tiegħek hedded lill-oħtok li jagħmlilha l-ħsara jekk tgħidlek il-verità, u oħtok iċċedi għal dik il-pressjoni għax tibża' minn dak li jista' jiġrilha, int taħseb li qabillek hekk?

Iċċapċapx lil Brian Hansford meta jargumenta li l-ġurnalisti f'Malta għandhom ikunu esposti għall-iSLAPPs fl-Istati Uniti bħallikieku din hi kwistjoni ta' prinċipju.

Iċċapċapx lil Brian Hansford għax taħseb li ħajtek se tkun aħjar għax xi ħadd li ma jappoġġjax lill-partit tiegħek jiġi mhedded li jirvinawh finanzjarjament sempliċiment għax jaħsibha differenti minnek.

Iċċapċapx lil dawk li qed jiċħdulek id-dritt li tkun taf.

Jista' jkun li ma tafx, imma jekk il-media ma tkunx ħielsa, int se tmur minn taħt.

Previous: Jeddek li tkun taf Next: L-Editorjal Times of Malta: Il-kitba fuq il-ħajt window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Disprezz

Bil-mod il-mod tiela' fil-wiċċ informazzjoni dwar il-kundizzjonijiet li ntrabat bihom il-gvern għas-servizzi nazzjonali tas-saħħa.

Issa qed nintebħu li l-operatur ta' tlieta mill-isptarijiet tagħna lanqas kellu minn fejn iħallas il-pagi tat-80 impjegat li kellu u dan minkejja l-fatt li tħallas għexieren ta' miljuni li ħadd ma jaf fejn marru u saret ipoteka favur bank li jaħdem fil-qasam agrikolu.

Tħallsu mitt milhun ewro minn flus il-poplu u lanqas għandhom għexja ta' lejla!

U l-gvern kien jaf b'dan kollu mill-bidu nett.

Marru bilġri l-Parlament biex igħattu d-dnubiet tal-Vitals huma u jippruvaw isibu lil xi ħaddieħor biex jingħata l-konċessjoni – kienu jafu sew x'kien għaddej minn wara l-kwinti u għamlu minn kollox biex jaħbu kollox mill-poplu.

Fil-frattemp, il-pazjenti f'Karin Grech, San Luqa u fl-isptar ta' Għawdex kienu qed jirċievu trattament mediku minn sptar fallut.

Mhux biss urew disprezz kbir lejn il-pajjiż u lejn il-poplu.

Iżda x'aktarx iddisprezzaw lill-awtorità tal-Qorti wkoll.

Skond rapport imxandar fit-Times of Malta dalgħodu, uffiċjali għolja tal-Vitals tkellmu dwar is-sitwazzjoni ddisprata li sab ruħu fiha u li għadu fiha l-maniġer tal-isptar.

"Bħalissa l-ordnijiet għall-akkwist ta' tagħmir mediku twaqqfu sakemm tidħol fix-xena Steward Health Care.

Qalulna li għalkemm il-ftehim kien ġie iffirmat, ma jista' jsir xejn sakemm jibqa' fis-seħħ il-mandat tal-Qorti".

X'inhi din?

Dan qed igħid li l-ftehim ġie ffirmat fl-istess żmien meta l-Qorti ordnat il-ħruġ ta' mandat ta' inibizzjoni.

Dan m'hu xejn ħlief disprezz lejn l-awtorità tal-Qorti.

Mandat ta' inibizzjoni ma jwaqqafx kuntratt "milli jseħħ".

Il-ħruġ ta' mandat iwaqqfek għal kollox.

Lil Steward Health Care għadna ma nafuhomx.

Iżda donnhom qed jintebħu f'liema stat miskin jinsabu l-istituzzjonijiet tagħna.

Previous: Oġġett għandu dejjem jissejjaħ b'ismu Next: Sadanittant, dalgħodu wkoll ... window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Sadanittant, dalgħodu wkoll ...

Qed tieħu dak kollu li tista' ...

Previous: Disprezz Next: Il-libertà hi... window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Manfred Galdes dwar l-impunità f'Malta

Kemm ilu li spiċċa mill-FIAU, Manfred Galdes ma tkellimx ħafna pubblikament.

Huwa kien irriżenja meta kienu għaddejjin l-investigazzjonijiet fuq Konrad Mizzi u qatt ma kien spjega r-raġuni 'l għala kien għażel li jaħdem fis-settur privat.

B'mod speċjali r-raġuni għaliex kien għamel dan f'dak iż-żmien patikolari.

Illum tkellem f'konferenza fl-istess kamra ma' Ian Abdilla.

Lill-udjenza li kellu quddiemu Ian Abdilla qalilha li l-pulizija jinvestigaw ir-rapporti kollha li jirċievu dwar ħasil ta' flus maħmuġin.

Iżda niftakru li mhux hekk kien stqarr Lawrence Cutajar fuq mistoqsija li kienet saritlu mill-Ewroparlamentari.

Il-Kummissarju tal-Pulizija kien ġie rappurtat li qalilhom li l-pulizija tiċċaqlaq biss kemm il-darba jkollhom f'idejhom provi konklużivi.

Mingħajr ma kien ssemma' u, mhedded kif kien minn Manwel Mallia u oħrajn bil-ħabs li kieku kellu jitniffes dwar dak li jaf, Manfred Galdes ma daħalx f'dettalji.

Iżda dak li stqarr huwa ċar biżżejjed.

Huwa tkellem dwar il-liġijiet tal-pajjiż li għal għexieren ta' snin baqgħu biss fuq il-karta.

Tkellem ukoll dwar il-prokrastinazzjoni fl-investigazzjonijiet li rebbħet iż-żmien lil dawk suspettati biex jaħbu flushom.

Semma' wkoll il-proċeduri primittivi ta' għassa man-nies meta dawn jonqsu li jispjegaw dwar kif wasal għandhom ċertu ġid.

Fi ftit kliem, tħaddet dwar il-kultura ta' impunità li qiegħda tippermetti lill-kriminali li jaħbu ġid ġej mill-attività kriminali tagħhom.

U tkellem ukoll dwar l-immaġni li qed niksbu f'għajnejn id-dinja.

Fuq medda ta' 25 sena kien irnexxielna nibnu reputazzjoni tajba ta' ċentru nadif tas-servizzi finanzjarji.

Id-dinja issa qed tħares lejna bħala ċorma ta' ħallelin.

Il-verità hi li Manfred Galdes ma qal xejn li ma konniex diġà nafuħ.

Iżda l-fatt li stqarr dak li stqarr huwa sinjifikanti.

Daqs kemm kienet ukoll sinjifikanti l-istorja li rrakkonta dwar dak li kien ġara' fl-Irlanda wara li ġurnalista li kienet qed tinvestiga l-kriminalità fil-qasam finanzjarju, spiċċat inqatlet permezz ta' karrozza bomba.

Delitt li kien xpruna lill-gvern Irlandiż biex jibdel il-liġijiet tal-pajjiż u jtejjeb is-sistemi tiegħu sabiex jiħonqu r-reati li kienet qed tinvestiga din il-ġurnalista.

Kien qed jirreferi hawn għal Veronica Guerin li kienet ġiet assassinata fl-1996.

Fl-Irlanda l-Prim Ministru John Bruton kien sejjaħ lil dan il-qtil atroċi bħala "attakk fuq id-demokrazija" u l-gvern kien intebaħ li seta' juża l-liġijiet dwar l-infurzar tat-taxxi bħala deterrent kontra l-kriminali.

U biss ftit jiem wara l-qtil, il-gvern tal-Irlanda għadda liġijiet li bis-saħħa tagħhom seta' jissekwestra kull ġid akkwistat bi flus maħmuġin filwaqt li tniediet il-Criminal Assets Bureau.

Dik hi t-tifsira vera tal-ġustizzja. il-qattiela ta' Veronica Guerin inqabdu u ġew proċessati.

Iżda wara mewtha, l-Irlanda ħadet ħsieb immedjat biex tibdel il-liġijiet sabiex il-kriminalità li investigat din il-ġurnalista tiġi megħluba.

U hawn Malta?

Il-prim ministru jlebbet 'il barra lejn id-Dubaj biex ibiegħ il-passaporti lill-evażuri tat-taxxa filwaqt li s-segwaċi tiegħu iqiegħdu l-fjuri biex ifakkru lil Dom Mintoff.

U mbagħad għandhom il-wiċċ igħajruna tradituri.

Previous: Il-libertà hi...

Next: Sadanittant, dalgħodu ... window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-libertà hi...

F'dan ir-rapport tat-Times of Malta dwar il- billboards illegali issib l-informazzjoni kollha li tinħtieġ jekk għadek qed tħossok impressjonat bl-insistenza tal-gvern li meta neħħa l- billboards tal-#occupyjustice li kienu qed jikkritikawh, għamel dan biex jinforza l-liġi.

L-infurzar diskriminatorju tal-liġi hu illegali.

Il-liġi mhix magħmula biss mill-kapitlu jew il-vers li jaqrawlek il- bullies armati bir-revolver li jiġu bit-trakkijiet mikrija biex jieħdu azzjoni kontrik.

Li kieku kien hekk, niġġustifikaw l- apartheid bl-argument li l-bojod kienu skruplużi meta ġew biex jilleġiżlaw fir-rigward tad-diskriminazzjoni u s-separazzjoni.

Meta l-attivista tad-drittijiet ċivili Rosa Parks irrifjutat li ċċedi s-siġġu fuq tal-linja lil persuna ta' ġilda bajda kienet qed tikser il-liġi.

L-istess meta Emily Davison intefgħet tiġri quddiem iż-żwiemel u meta Vaclav Havel irrisponda għall-artiklu ta' Ludvik Vaculik.

U meta Gandhi ħaraq id-dokumenti tal-identità li kienu juru li hu mill-Afrika t'Isfel, kien qed jeqred proprjetà pubblika.

Dawn kollha kienu atti illegali.

Imma dawn il-persuni kienu qed jobdu liġi li hija ferm aktar importanti u fundamentali, liġi suprema li tippermettilna ngħixu fil-paċi.

Dik il-liġi li tesiġi li l-ebda liġi oħra ma tista' tikser id-drittijiet bażiċi tagħna li ħadd ma jista' joħdilna għax huma drittijiet naturali li ngawdu minnhom sew jekk aħna parti minn maġġoranza jew minoranza, kif ukoll jekk is-suġġett ikunx jikkonċerna individwu jew le.

Huwa dritt tagħna li nibagħtu lill-gvern jixxejjer.

U jekk min għandu l-poter f'idejh juża l-liġijiet biex iwaqqafna proprju milli nagħmlu dan, ikun hu li jkun qed jisker il-liġi.

Hu x'inhu, tal-#occupyjustice spjegaw li huma ma kisru l-ebda liġi.

Ibbukkjaw il- billboards ma' kumpanija li tipprovdihom u li ħallsuha l-ammont kollu li ntalbu, bit-taxxa dovuta b'kollox.

Iffirmaw ukoll kuntratt li kien jorbothom li josservaw il-liġi.

Imma l-gvern ħassu offiż bil-messaġġ tal- billboards u ħa passi mill-ewwel biex joħonqilhom il-vuċi tagħhom u jagħlqilhom ħalqhom.

Huma raw x'kienet l-iskuża li ngħatat biex tiġġustifika din l-azzjoni u użawha biex iwieġbu.

L-iskop tagħhom ma kienx l-infurzar tal-liġi.

Li kieku dan kien l-iskop, il-mijiet ta' billboards li għad hemm hemm barra u li għandhom xi ħaġa irregolari kienu jitneħħew mill-ewwel u bl-istess mod kif ġara f'dan il-każ.

Meta l-gvern jibgħat spettur tat-taxxa biex jiċċekkja li l-ħwienet kollha fi triq popolari għall-kummerċ qed jiċċarġjaw il-VAT, ikun qed jinforza l-liġi.

Meta jibagħtu f'ħanut wieħed biss, b'mod ripetut, għax is-sid tal-ħanut ikun appoġġja xi partit jew xi kawża li l-gvern ma jaqbilx magħhom, waqt li jinjora l-illegalitajiet imwettqa minn ħwienet oħra, il-gvern ma jkunx qed jinforza l-liġi.

Ikun qed jiksirha.

Il-libertà hija ċ-ċertezza li d-drittijiet ta' persuna jiġu rispettati minn dawk li l-istess persuna ma taqbilx magħhom.

Dik iċ-ċertezza llum tlifnieha.

Previous: Sadanittant, dalgħodu wkoll ...

Next: Manfred Galdes dwar l-impunità f'Malta window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-isfida SLAPP

Id-deputat parlamentari tal-PN Jason Azzopardi ftit ilu kien ippreżenta abbozz ta' liġi bil-għan li l-infurzar mill-Qrati Maltin ta' kawżi dwar malafama fi Qrati barranin ma jkunx legalment permissibbli.

Liġi bħal din teżisti f'dawk il-pajjiżi li jħarsu lill-ġurnalisti tagħhom mill-effett kexkiexi ta' kawżi ta' libell li jsiru minn kumpanniji għonja f'pajjiżi fejn l-ispejjeż legali jkunu tali li diffiċli ħafna li tlaħħaq magħhom u dan bl-iskop li jqiegħdu sarima ma' ħalq kull min jikkritikahom.

Din it-theddida serja ta' falliment finanzjarju ħafna drabi tkun biżżejjed biex iġġiegħel lix-xandara u lill-ġurnalisti biex joqgħodu pass lura.

Il-ġurnali Times of Malta, Malta Independent u Malta Today ilkoll ċedew l-armi meta ġew iffaċċjati mit-theddid bħal dan ġej mingħand tal-Pilatus Bank.

L-istejjer li dawn kienu xandru dwar dan il-Bank kienu tneħħew iżda kollha jinsabu f'din il-website.

Ta' The Shift News ġew ukoll mhedda b'kawża ta' din ix-xorta minn Henley & Partners iżda din it-theddida dawn injorawha.

Tal-Pilatus Bank kienu fetħu kawża kontra Daphne Caruana Galizia f'Arizona iżda din ġiet irtirata 8 sigħat wara l-qtil tagħha.

Minkejja dawn l-inċidenti, jew forsi minħabba fihom, il-gvern iddikjara li għalih l-abbozz ta' liġi li pproponiet l-oppożizzjoni mhix priorità.

Il-gvernijiet is-soltu jinjoraw kull abbozz ta' liġi propost mill-oppożizzjoni meta joqgħodu lura milli jsejjħu seduti parlamentari nhar ta' Ħamis, il-jum li fiħ abbozzi privati bħal dawn jiġu diskussi.

Iżda llum il-Parlament qed jiddiskuti fi stadju ta' kumitat il-liġi l-ġdida tal-istampa proposta mill-gvern u Jason Azzopardi informa lill-Kamra li kien bi ħsiebu jipproponi emendi għal dan l-abbozz billi jiddaħħlu fiħ klawsoli mill-abbozz privat li kien ippropona hu.

Dan il-gvern, li ma ddardarx ineħħi billboards bi kritika kontriħ, se jerġa' jagħmel l-istess u jwarrab proposta biex jitneħħa kull periklu kontra l-libertà tal-kelma – periklu li qed jaqdi l-interessi ta' ċerti nies għax iservi biex inaffar lill-ġurnalisti milli jinvestigaw bis-serjetà il-ħmieġ tagħhom?

Previous: Sadanittant, dalgħodu ...

Next: Bejgħ tal-passaporti "biex jakkomoda lill-ħassiela ta' flus maħmuġin u lill-evażuri tat-taxxi" – OECD window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Bejgħ tal-passaporti "biex jakkomoda lill-ħassiela ta' flus maħmuġin u lill-evażuri tat-taxxi" – OECD

L- OECD għadha kemm xandret rapport konsultattiv li jwissi kontra l-bejgħ tal-passaporti u jsostni li dan il-bejgħ qed iwassal għall-ħasil ta' flus maħmuġin u għall-evażjoni tat-taxxi.

Ninsab konxju tal-fatt li jekk nagħmlu lira minn fuq dahar dawk li jaħslu l-flus maħmuġin u l-evażuri tat-taxxa, għalina qisu ma ġara' xejn iżda għall-inqas għandna nkunu onesti magħna nfusna jekk mhux ukoll mal-bqija tad-dinja.

Sirna naraw biss l-ilbies fin, il-"jets" privati, l-kmamar lussużi fil-lukandi u t-trasferimenti elettroniċi ta' flejjes.

Iżda dawn m'huma xejn ħlief ix-xinxilli tal-kriminalità.

Flus ikunu jeħtieġ li jinħaslu appuntu għax ikunu maħmuġin.

U dan il-ħmieġ ikun ġej, mhux mit-tajn ta' xi minjiera jew mill-kallu ta' xi fabbrika tal-manifattura, iżda mid-demm li jixtered minħabba t-traffikar tad-drogi, tal-armi u tan-nies.

Insiru kompliċi ma' dawn il-kriminali eżatt bħal dawk li jaħbu oġġetti misruqa.

Dan kollu għaliex ma teżistix pulizija li tagħmel l-għassa mal-pajjiżi tad-dinja jew xi qorti internazzjonali f'dinja li qed twaħħad is-sovranità mal-anarkija, ma jfissirx li jekk nagħmlu dan inkunu qed nagħmlu dak li hu sewwa.

U nagħmlu din id-distinzjoni bejn dawk li jaħslu l-flus u l-evażuri tat-taxxa għaliex jeżisti grad ieħor ta' firda bejn dawk li jwettqu r-reat u l-vittmi tagħhom.

Il-bieraħ xandart kopja ta' rapport tal-Eurodad dwar is-sistema dinjija tat-taxxi u dwar kif Malta qiegħda tilqa' s-sinjuruni li jevadu t-taxxi fil-pajjiżi tagħhom – taxxi li, wara kollox, jinġabru b'riżq il-fqir u l-batut.

Fi kliem ieħor, qed jinsterqu l-foqra biex igawdu s-sinjuri.

Jekk irridu nkunu ċittadini responsabbli tad-dinja, jeħtieġ li nidħlu daħla fina nfusna u niftakru li dak li jitqies bħala fundamentalment inġust jista' jkampa għal xi żmien, iżda bħal dik it-tigra fl-istorja tal-kittieb Skoċċiż , mal-medda taż-żmien tista' ddur fuqna u tigdimna.

Agħtu ħarsa hawn lejn ir-rapport tal-OECD .

Din l-Organizzazzjoni bażikament tinsab inkwetata bl-iskemi tal-bejgħ tal-passaporti.

Iżda tinsab inkwetata b'mod speċjali b'dawk l-iskemi li ma jeħtieġux prova jew verifika regolari tar-residenza.

Dan ifisser li l-iskema Maltija, f'għajnejn l-OECD, iġġorr magħha riskji speċjali.

Niftakru li għall-bidu l-liġi tfasslet mingħajr il=ħtieġa ta' residenza għal min jakkwista passaport.

U meta l-Kummissjoni Ewropea wriet tħassib, il-gvern daħħal il-ħtieġa ta' sena residenza biex seta' jakkwista l-kunsens politiku tal-Kummissjoni.

Iżda din ukoll inbidlet f'farsa.

Biex tiġi verifikata r-residenza, kulma għandu jagħmel applikant hu li jippreżenta kuntratt ta' kera għal sena iffirmat mingħajr il-ħtieġa li l-applikant jkun daħal jew għex fil-post li jkun kera.

Sa fejn nista' nifhem, l-awtoritajiet Maltin ma jagħmlux verifika fiżika dwar ir-residenza, la meta ssir u lanqas wara li ssir l-applikazzjoni.

L-applikazzjoni tista' ssir u tiġi aċċettata qabel jibda' l-period rikjest ta' sena u mhux meta tiskadi dik is-sena.

Il-Kummissjoni Ewropea kienet tat il-kunsens politiku tagħha għax kienet ingħatat l-impressjoni falza li min japplika għall-passaport kellu jgħix hawn għal sena sħiħa qabel jingħata ċ-ċittadinanza.

Sa fejn nista' nifhem ma ssirx għassa fuq dak li jiġi dikjarat f'applikazzjonijiet differenti.

Bir-riżultat li grupp ta' multi-miljunarji jistgħu jiddikjaraw li qed igħixu flimkien f"żewġt ikmamar f'Birżebbuġa qishom "hippies" u dak li jiddikjaraw jitqies ben fatt. L-indirizzi ta' dawn iċ-ċittadini l-ġodda ma jixxandrux u huma kunsidrata sigriet tal-Istat.

M'għandniex xi ngħidu, il-pubblikazzjoni ta' dawn l-indirizzi tista' ġġiegħel lil min jintebaħ li f'appartament li jinsab vojt suppost qed igħixu fiħ grupp ta' sinjuruni li għandhom ġid sa fejn jesa' ġildhom.

Madankollu ġara' li kien hemm xi indirizzi li xxandru meta l-ismijiet ta' wħud minn dawn is-sinjuruni ddaħħlu fir-reġistru elettorali.

Minn spezzjonijiet fiżiċi li saru rriżulta li instabu postijiet fejn igħix ħaddieħor jew fejn ma jgħix ħadd jew fejn mhux possibbli li wieħed igħix.

Bis-saħħa ta' dawn il-fatti, jidher ċar li s-sistema m'hi xejn ħlief waħda falza maħluqa apposta biex takkomoda lill-ħassiela ta' flus maħmuġin u lill-evażuri tat-taxxi.

Previous: L-isfida SLAPP Next: Allura min hu fid-dmir li jiċċaqlaq? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Oġġett għandu dejjem jissejjaħ b'ismu

Adrian Delia illum mar il-Qorti u talab it-tħassir tal-privatizzazzjoni tal-isptarijiet.

Strettament qed jitlob it-tħassir tal-konċessjoni ta' art pubblika.

Bil-liġi, kull membru parlamentari jista' jirrikorri għall-Qorti biex jingħata rimedju jekk l-art pubblika konċessa jirriżulta li m'hix tintuża skond il-kundizzjonijiet tal-konċessjoni kif mfassla mill-Parlament.

Tajjeb.

L-oppożizzjoni qiegħda tagħmel dak li messu għamel il-gvern minn jeddu: jiġifieri malli ntebaħ li, fl-isfond tal-falliment finanzjarju tal-Vitals, il-kundizzjonijiet tal-kuntratt li kien sar magħhom ma kinux ġew attwati, messu irtira mill-ftehim.

U mbagħad – jekk dan verament ikun meħtieġ – jibda' mill-ġdid.

L-oppożizzjoni, permezz tal-kawża li fetħet, ma tistax treġġa' lura l-privatizzazzjoni għax din hija l-politika tal-gvern.

Il-Parlament biss għandu s-setgħa li jiddiskuti dwar jekk l-isptarijiet għandhomx jiġu privatizzati jew le.

U naturalment l-oppożizzjoni, ikollha kemm ikollha raġun, ma tistax ħlief titlef vot parlamentari.

Iżda l-kawża li saret tista' turi li, filwaqt li l-gvern qagħad għall-kundizzjonijiet tal-kuntratt, il-Vitals naqset li twettaq dak li kienet intrabtet li twettaq.

L-isptarijiet ġodda li wiegħdet li tipprovdi kienu biss kastelli fl-arja.

Mir-rapport tat-Times of Malta : "Dr Delia seħaq li dan il-ftehim skandaluż kien sar apposta biex ifalli u staqsa min huma dawk li se jgawdu mill-falliment tal-Vitals".

Delia hawn għandu raġun Iżda hemm kelma adatta biex tiddeskrivi dan kollu.

U din il-kelma hi "korruzzjoni".

Sa fejn naf jien, Delia ma lissinx din il-kelma llum.

Lanqas ma wżaha fit-tweet li għamel il-bieraħ fejn ħabbar il-kawża li kien bi ħsiebu jiftaħ fil-Qorti.

Tomorrow we will be going to court to stop this squander and give back the hospitals to the people.

Lets truly give #Malta a national health system it deserves #Justice — Adrian Delia (@adriandeliapn) February 18, 2018 Għada se mmorru l-Qorti biex inwaqqfu dan it-tberbiq u biex nagħtu l-isptarijiet lura lill-poplu.

Ejjew nagħtu lura lil Malta sistema ta' saħħa nazzjonali li jistħoqqilha.

Nammira ħafna l-użu tal-kelma " squander " bħala nom.

Iżda jidher li dan sar biss bħala sforz biex tinstab kelma oħra għall-kelma li verament tixraq fiċ-ċirkostanzi.

U din il-kelma m'hi xejn ħlief il-kelma 'korruzzjoni".

Ir-riżultat kien li dak li qal Delia instema' dgħajjef u skorrett.

Dak li tkun qed tara ċar quddiemek għandek isejjaħlu b'ismu.

B'hekk biss tista' tiġġildilha 'l korruzzjoni.

Previous: L-għira tad-dinja?

Mhux tant.

Next: Disprezz window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Evarist Bartolo: jekk tieqaf nofs triq ikun aħjar li kieku t-triq ma tkun qsamtha xejn

Evarist Bartolo issa semma' lil Keith Schembri u lil Konrad Mizzi u talabhom iwarrbu.

Jien nista' nwieġbu billi ngħidlu li dak li qed jistqarr illum kien messu qalu tliet snin ilu.

Nista' nwieġbu billi ngħidlu li kieku dan kollu stqarru tliet snin ilu u għaddiet tiegħu, Daphne illum għadha mimlija bil-għomor.

Nista' nwieġbu wkoll billi ngħidlu li, kieku tliet snin ilu twarrbu Konrad Mizzi u Keith Schembri, m'aħniex fil-morsa li ninsabu fiha issa, bid-dinja kollha tħares lejna bħala pajjiż tal-ħallelin u tal-furbani.

Iżda jeħtieġ li issa ma nweġibux b'dan il-mod.

Madankollu jekk Evarist Bartolo u l-membri tal-grupp parlamentari tal-Partit Laburista jibqgħu ma jitgħallmux mill-iżball li għamlu kull jum matul dawn l-aħħar tliet snin, ikunu għamlu ħsara kbira kemm lill-politika f'Malta kif ukoll lill-pajjiż innifsu.

Huwa ċar li l-istorja li vvinta Chris Cardona fis-sens li nhar is-Sibt li għadda bgħatu għalih fil-kwartier ġenerali tal-pulizija biex jieħu belgħa tè u li issa kollox hu sewwa m'hi xejn ħlief ħmerija.

Jekk il-pulizija ma kienux żguri dwar il-mistoqsijiet li riedu jagħmlulu, kienu jmorru jkellmuh f'daru.

Ma kienx b'kumbinazzjoni li l-pulizija spiċċaw biex bgħatu għalih fil-kwartier tagħhom fid-dawl tax-xemx.

Tistgħu taħseb kif ser tħossok li kieku l-pulizija kellha tibgħat għalik biex tistaqsik mistoqsijiet dwar qtil li dwaru int ma kellekx x'taqsam.

M'hemmx dubju li ma kontx tmur għand il-pulizija frisk bħal ħassa.

Jidher ċar li l-Pulizija m'hix sodisfatta bit-tweġibiet li taha Chris Cardona nhar is-Sibt li għadda.

U l-bieraħ bgħatu għal xi persuni li jaħdmu fil-ministeru tiegħu.

Ma tantx nista' ntikom dettalji dwar dan l-iżvilupp għax il-kelliem uffiċjali tal-pulizija, Joseph Muscat, għadu ma tniffisx pubblikament dwaru.

Il-kwistjoni dwar jekk il-Pulizija bgħatux għal persuna waħda jew għal aktar minn waħda, jekk dawn ġewx arrestati jew marrux il-kwartier tal-pulizija minn jeddhom m'hix daqstant importanti.

L-importanti hu li dawn iċ-ċirkostanzi kollha juru li l-Pulizija m'hix sodisfatta bl-ispjegazzjonijiet li tahom ministru tal-kabinett dwar l-allegat involviment tiegħu f'assassinju.

Ma jidhirlux Evarist Bartolo li issa huwa żmien opportun biex Chris Cardona jiġi mġiegħel iwarrab?

M'għandniex xi ngħidu, hemm ukoll Joseph Muscat.

Jekk iwarrbu Konrad Mizzi u Keith Schembri dan ma jkunx ifisser li d-deċiżjonijet li jkun jeħtieġ li jieħu bħala prim ministru ser jeħfiefu.

Lanqas ma jkun ifisser li l-ħila u r-rieda li għandu li jindaħal fl-investigazzjonijiet se tispiċċalhom l-importanza tagħhom.

Joseph Muscat għad għandu interess personali li jsalva l-ġilda politika ta' Keith Schembri u ta' Konrad Mizzi. politikament ma jistax jibqa' jterraq fil-wiċċ fl-assenza ta' dawn it-tnejn.

Barra minn dan, wieħed ma jistax ma jissuspettax li għandu interess personali wkoll fin-negozju li kien sar ma' tal-Ażerbajġan u mal-familji Fenech, Gasan u Apap Bologna u għaldaqstant jinsab taħt obbligazzjoni biex jiżgura li l-verità tibqa' mistura u fl-istess waqt in-negozju ma jintmessx.

Għalhekk il-pożizzjoni tiegħu tibqa' waħda mhux tenibbli, kemm jekk iwarrbu Keith Schembri u Konrad Mizzi kif ukoll jekk dawn jibqgħu ma jwarrbux.

Il-ħila tiegħu li jibqa' jagħtihom il-kenn għadha hemm.

U għalhekk il-ħtieġa li jitwarrab Joseph Muscat tibqa' waħda urġenti.

Evarist Bartolo jmissu jagħmel dak li hu sewwa u għandu jagħti sinjal li hu favur li l-politiċi tagħna għandu jkollhom livell aċċettabbli ta' mġieba.

Il-prim ministru kien ħatar, kien għażel u kompla jagħti l-kenn lil Chris Cardona, Konrad Mizzi u Keith Schembri.

Żammhom f'posthom għal tliet snin sħaħ u fil-frattemp kompliet toħroġ il-verità dwar l-imġieba tagħhom.

Aħsbu ftit dwar il-mod kif Chris Cardona għamel reżistenza feroċi kontra l-ħruġ ta' provi dwar il-fatt li kien attenda burdell fil-ħin tax-xogħol fl-istess waqt li kien qed jipprova jkisser finanzjarjament il-ġurnalista li kienet kixfitu.

Aħsbu ftit fi ċaħdiet li għamel wara li kienet feġġet l-aħbar li kien iltaqa' mal-assassini li jinsabu mixlija bil-qtil ta' Daphne.

Aħsbu ftit dwar il-mod kif għall-ewwel ċaħad li jafhom u mbagħad reġa' bdielu u ammetta.

Dak iż-żmien Joseph Muscat kien messu dabbarlu rasu.

U aħsbu wkoll xi ftit dwar dak li issa huwa ċar, anki fl-imħuħ tas-sostenituri ta' Evarist Bartolo: li l-assassinju ta' Daphne seħħ biex titgħatta l-korruzzjoni ta' Keith Schembri u ta' Konrad Mizzi – korruzzjoni li aħna ilna nafu biha għal żmien twil.

Dak iż-żmien Joseph Muscat kien messu dabbrilhom rashom.

Jekk Evarist Bartolo u sħabu issa ma jwarrbux lil Joseph Muscat, ikunu kompliċi fl-akbar delitt li wettaq, jiġifieri l-glorifikazzjoni tal-impunità.

Evarist Bartolo kiteb li s-siġra tal-Labour teħtieġ żabra.

Jien ngħidlu li l-partit m'għandux ikun il-prijorità tiegħu.

Il-priorità tiegħu għandha tkun il-ħsara li saret lill-pajjiż minn prim ministru li għatta delitti kriminali bħalma huma l-korruzzjoni u forsi anke l-qtil.

Biex Evarist Bartolo jkun jista' jifhem il-konsegwenzi tal-impunità kulma għandu jagħmel hu li jagħti daqqa t'għajn lill-edizzjoni tal-lum tat- Times of Malta .

Keith Schembri u Konrad Mizzi ntalbu jikkummentaw dwar is-sitwazzjoni preżenti.

Keith Schembri, ċ- chief of staff tal-prim ministru, jinjora l-mistoqsijiet u ma jindenjax ruħu jwieġeb għall-istqarrija li saritlu fis-sens li Daphne nqatlet biex jitgħatta t-tixħim li kien qed igawdi minnu.

Minn naħa l-oħra Konrad Mizzi wieġeb b'ton ardit u insista li r-riżenja tiegħu minn deputat mexxej tal-Partit Laburista kienet il-kastig tiegħu u li l-elezzjoni mill-ġdid tiegħu fil-Parlament fl-2017 serviet ta' assoluzzjoni.

Mizzi kompla jgħid li ma kienx bi ħsiebu jħalli lin-Nazzjonalisti jeffettwawħ bil-velenu u l-mibgħeda tagħhom.

Hekk jifhimha Konrad Mizzi.

Jifhimha eżatt bħal Robert Musumeci li jidhirlu li bis-saħħa tar-rebħa elettorali li għamlu fl-2017 tal-Labour għandhom ħames snin li fihom id-delitti kollha tagħhom – jiġifieri korruzzjoni, qtil u x'naf jien – għandhom jiġu maħfura bis-saħħa tal-leġittimità u tal-appoġġ li tahom il-poplu.

U dan kollu jażżarda jsejjaħlu s-saltna tad-dritt!

Jekk il-grupp parlamentari Laburista qed jipprova jsib tarf tas-sitwazzjoni b' miżuri nofs kedda, in-nuqqas tagħhom li jaqbdu l-barri minn qrunu se jġib miegħu konsegwenzi bil-wisq agħar.

Illejla ser niltaqgħu quddiem il-bini tal-Parlament biex infakkruhom f'dak li huwa meħtieġ għall-pajjiż: li Joseph Muscat iwarrab.

Previous: Kien qal ħaġ'oħra wkoll Next: Meta kien iddendel ma' djul Keith Schembri window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });